title: Ny Tid

text: Ny Tidiin ovat kirjoittaneet monet merkittävät suomenruotsalaiset kulttuurivaikuttajat kuten Atos Wirtanen, Kjell Westö, Monika Fagerholm, Claes Andersson, Elmer Diktonius ja Jörn Donner. Päätoimittajana ovat Wirtasen lisäksi toimineet muun muassa Johan von Bonsdorff ja Peter Lodenius. Vuosina 2005–2009 päätoimittajana toimi libanonilaissyntyinen Patsy Nakell. 1990-luvulla lehti palkittiin suomenruotsalaisella journalismipalkinnolla asiantuntevista Itä-Eurooppaa käsitelleistä artikkeleistaan.


title: Ny Tid

text: Tove Janssonin ensimmäiset Muumi-sarjakuvat julkaistiin Ny Tidissä vuosina 1947–1948. "Mumintrollet och jordens undergång" -niminen jatkokertomus sai kuitenkin osakseen voimakasta kritiikkiä lehden lukijoilta, jotka pitivät sitä esimerkiksi porvarillisena, feodaalisena tai kapitalistisena. Päätoimittaja Wirtanen päätti palautteesta viisastuneena lopettaa sarjan julkaisemisen suunniteltua aiemmin.


title: Ny Tid

text: Vuonna 2013 Ny Tidille myönnettiin Suomen Opetus- ja kultturiministeriön Kulttuurilehtien laatupalkinto. Palkinto jaettiin kirjallisuuslehti Särön kanssa.


title: Ny Tid

text: Tammikuusta 2015 lähtien Ny Tid ilmestyy kerran kuukaudessa.


title: Moraalikato

text: Moraalikato tai "moraalinen hasardi" () on oikeus- ja taloustieteellinen tilanne, jossa osapuoli lisää riskinottoaan siksi, että osa riskien seurauksista koituu jollekulle muulle.


title: Moraalikato

text: Tällainen riski voi syntyä sääntelyhäiriön seurauksena tai siksi, että toinen sopimuksen osapuolista voi muuttaa käytöstään toisen osapuolen tappioksi sopimisen jälkeen.


title: Moraalikato

text: Palovakuutuksen ottaneen henkilön ei kannata vältellä paloja yhtä huolellisesti kuin muiden. Ylipäänsä vakuutuksen ottaneen henkilön ei kannata vältellä vakuutettua riskiä niin huolella kuin olisi yhteiskunnallisesti järkevää.


title: Moraalikato

text: Autovakuutuksen bonusjärjestelmä korjaa tätä ongelmaa tekemällä vakuutuskorvauksista tavallaan lainamuotoisia. Osmo Soininvaara on esittänyt samantapaista järjestelmää työttömyysvakuutukseen. Sosiaalivakuutuksissa on tyypillisesti samanlainen moraalikato-ongelma kuin muissakin vakuutuksissa.


title: Moraalikato

text: Koska ihmiset ovat yleensä riskinkarttajia, vakuutusten ottaminen vakavimpien seurausten riskeille voi olla järkevää moraalikadosta ja vakuutusten transaktiokustannuksista huolimatta.


title: Moraalikato

text: Jos valtio korvaa tulvavahinkoja, tulvavaara-alueille rakennetaan enemmän kuin olisi järkevää. Jopa pakollinen tulvavahinkovakuutus tuottaisi oikean määrän rakentamista, koska vakuutusyhtiöiden kannattaa mitoittaa vakuutusmaksu alueen riskin mukaisesti, mutta tulvavahinkokorvausten tavoin se heikentäisi kannustinta varautua tulviin niillä tavoilla, joita vakuutusyhtiöt eivät osaa käyttää vakuutusmaksun määräytymisperusteina.


title: Moraalikato

text: Jos valtio auttaa isoja tappioita tehneitä yrityksiä pelastuspaketeilla "pelastaakseen työpaikkoja", yritykset ottavat enemmän riskejä kuin olisi yhteiskunnallisesti järkevää ja ammattiliitot eivät mitoita vaatimuksiaan konkurssiriskiä pienentävällä tavalla.


title: Moraalikato

text: Moraalikatoa syntyy myös implisiittisissä sopimuksissa. Esimerkiksi Soneran 2000-luvun riskisijoitusten tai pankkikriisin syvyyttä on usein selitetty moraalikadolla, koska riskinottaja on tiennyt julkisen vallan takaavan rahallisesti vahingot.


title: Moraalikato

text: Jos pankin katsotaan olevan "liian iso kaatumaan", sen kannattaa ottaa enemmän riskejä. Viimeisten 20 vuoden aikana kaikki pankkikriisit onkin hoidettu veronmaksajien kustannuksella. On myös sanottu, että jos mikä tahansa yritys on "liian iso kaatumaan", se on silloin ylipäänsä liian iso, ja se tulisi pilkkoa osiin moraalikadon välttämiseksi sekä kilpailun edistämiseksi.


title: The Rain

text: The Rain oli Ikaalisista lähtöisin oleva kristillinen rockyhtye, joka soitti melodista hard rockia. Yhtye perustettiin vuonna 1988 ja se lopetti toimintansa vuonna 2015, mutta se yllätysesiintyi Maata näkyvissä festareilla 17.11.2018. Vuodesta 1996 yhtyeen kokoonpanossa soittivat Tatu "Tatsi" Haveri, Sami Haveri, Pasi Hakala ja Jussi Salo. Heille yhtye oli harrastus, jonka avulla he halusivat kertoa kristinuskosta. Tatu Haverin mukaan "Ilman Jumalan siunausta meidän työllä ei olisi mitään merkitystä". Yhtye on julkaissut neljä täyspitkää studioalbumia, joista 23. elokuuta 2008 julkaistu "Yhtä kuin voitto" oli parhaimmillaan Suomen virallisen albumilistan toisella sijalla viikolla 35/2008. Vuoden 2010 alusta yhtye jäi tauolle, joka päättyi marraskuussa 2011. Tauosta huolimatta yhtye soitti kuitenkin syyskuussa 2010 kaksi akustista keikkaa. Lokakuussa 2014 yhtye ilmoitti Facebook-sivuillaan lopettavansa. Viimeisen ison keikkansa The Rain soitti Maata näkyvissä -festareilla 2014, mutta teki keväällä 2015 vielä yhden pienimuotoisen kierroksen. Kierros käsitti Lappeenrannan, Savonlinnan, Seinäjoen ja Ikaalisen. Samalla yhtye julkaisi kokoelmalevyn "Kielet soi kunniaa" sekä yhtyeen vaiheita käsittelevän "Merkinkantaja" -kirjan. Kirjan mukana julkaistiin myös nuotteja sekä "Harvinaisuudet" -CD, joka sisältää yhtyeen ennen julkaisematonta tuotantoa.Neljän albumin lisäksi on julkaistu demokasetteja, kaksi EP-CD:tä (1996 ja 2001), "Kielet soi kunniaa" -kokoelmalevy, "Merkinkantaja" -kirja sekä kirjan mukana saatava "Harvinaisuudet "-CD.


title: The Rain

text: "Kiitos ja anteeksi" sekä "Tie 316" -levyjä oli myyty vuoden 2005 elokuuhun mennessä yhteensä lähes 12 000 kappaletta.


title: Fredrik Ahlstedt

text: August Fredrik Ahlstedt (24. huhtikuuta 1839 Turku – 19. elokuuta 1901 Parainen) oli suomalainen taidemaalari. Hänen ihannoivaan tyyliin tehdyt maisemamaalauksensa sekä henkilö- ja laatukuvansa liittyvät lähinnä Düsseldorfin koulukunnan perinteeseen. Maisemien ohella Ahlstedt maalasi muotokuvia.


title: Fredrik Ahlstedt

text: Ahlstedt opiskeli Tukholman taideakatemiassa vuosina 1866–1868 ja Düsseldorfissa Saksassa 1869–1870. Hän oli naimisissa taiteilija Nina Ahlstedtin, s. Lignell (1853–1907), kanssa. Molemmat maalasivat Victor Westerholmin perustamassa Önningebyn taiteilijasiirtokunnassa Ahvenanmaalla. He olivat ensimmäisten Önningebyn taiteilijoiden joukossa.


title: Fredrik Ahlstedt

text: Ahlstedt oli myös merkittävä taideopettaja. Hän toimi piirustuksenopettajana sekä Turussa että Helsingissä 1874–1901. Ahlstedt oli Suomen Taideyhdistyksen piirustuskoulun opettaja ja johtaja vuosina 1876–1893 sekä Helsingin yliopiston piirustuksenopettaja 1892–1901. Hänen oppilainaan ovat olleet Eero Järnefelt sekä Axel Gallén Suomen Taideyhdistyksen piirustuskoulussa. Jyväskylän kaupunkikirkon Ahlstedtilta tilaama alttarimaalaus "Sallikaa lasten tulla minun tyköni" jäi kesken taiteilijan kuoltua. Hänen vaimonsa Nina maalasi taulun valmiiksi.


title: Fredrik Ahlstedt

text: Tekstiilitaiteilija Margareta Ahlstedt-Willandt oli Fredrik Ahsltedin tytär.


title: Linköping

text: Linköping on entinen kaupunki ja taajama Etelä-Ruotsissa, Itä-Götanmaan läänissä, Vätternistä itään. Kaupunki on samannimisen Linköpingin kunnan keskustaajama. Taajamassa oli 104 232 asukasta vuoden 2010 lopussa.


title: Linköping

text: Linköpingin piispanistuin on 1100-luvulta ja tuomiokirkko 1200-luvulta. Linköping oli kaupunki vuoteen 1971 asti, jolloin Ruotsissa siirryttiin yhtenäiseen kuntamuotoon.


title: Linköping

text: Kaupungin teollisuusyrityksistä merkittävimpiä on Saabin lentokonetehdas. Kaupungissa sijaitsee myös Ruotsin ilmavoimien ilmailumuseo "Flygvapenmuseum". Linköpingin yliopisto on perustettu vuonna 1975. Kymmenen vuotta myöhemmin sen kylkeen avattiin tiedepuisto Mjärdevi Science Park, jonka yrityksistä monilla on edelleen yhteys yliopistoon.


title: Linköping

text: Linköpingissä sijaitsee kansainvälinen lentokenttä, jossa operoi ainakin KLM ja NextJet -lentoyhtiöt. Rautatieasema sijaitsee pääradan varrella, mistä on jatkuvat kulkuyhteydet pohjoiseen ja etelään.


title: Linköping

text: Linköpingissä on Ruotsin keskusrikospoliisin lokakuussa 2014 julkaistun raportin mukaan kolme lähiötä, jotka paikalliset rikolliset ovat ottaneet hallintaansa ja alueilla tapahtuu avoimia välienselvittelyitä, huumekauppaa ja kiristystä. Paikallisia asukkaita ei saada uhkausten vuoksi mukaan oikeuslaitoksen toimintaan eikä poliisi voi toimia hyökkäysten vuoksi. Alueet ovat Skäggetorp, Ryd ja Berga.


title: Linköping

text: Linköpingistä ovat kotoisin jääkiekkoseura Linköpings HC ja naisjalkapalloseura Linköpings FC.


title: Finnisch-ugrische Forschungen

text: Finnisch-Ugrische Forschungen (FUF) on kansainvälinen fennougristiikan aikakauskirja. Sitä julkaisee Suomalais-Ugrilainen Seura. Ilmestyminen alkoi maaliskuussa 1901, ja vuoteen 2014 mennessä on ilmestynyt 62 nidettä. Aikakauskirjan nykyinen päätoimittaja on Sirkka Saarinen.


title: Finnisch-ugrische Forschungen

text: Finnisch-ugrische Forschungenin perustivat alkujaan E. N. Setälä ja Kaarle Krohn fennougristien ja indoeuropeistien kansainväliseksi keskustelukanavaksi. Julkaisukielenä on ollut saksa, mutta viime aikoina on otettu mukaan myös englannin- ja ranskankielisiä artikkeleja. Kirjoitukset käsittelevät fennougristiikkaan kuuluvia aiheita, joita ovat vertaileva ja historiallinen suomalais-ugrilainen kielentutkimus sekä pienten suomalais-ugrilaisten kielten ja suomalais-ugrilaisia kieliä puhuvien kansojen perinteisen kulttuurin tutkimus. Pelkästään suomen, viron tai unkarin kieltä koskeva tutkimus jätetään julkaisun ulkopuolelle. Myöskään nykykirjallisuutta käsittelevät kirjoitukset eivät kuulu julkaisun aihepiiriin.


title: Finsk Tidskrift

text: Finsk Tidskrift (FT) on Carl Gustaf Estlanderin vuonna 1876 perustama kulttuuria, taloutta ja politiikkaa käsittelevä aikakauskirja. Vuosittain lehteä ilmestyy kymmenen numeroa ja sen nykyinen päätoimittaja on Peter Nynäs. "Finsk Tidskrift" on pohjoismaiden vanhin edelleen ilmestyvä aikakauskirja.


title: Finsk Tidskrift

text: C. G. Estlander toimi "Tidskriftin" päätoimittajana 1876-1886. Häntä toimessa seurasivat M. G. Schybergson, Reinhold Felix von Willebrand, Holger Nohrström ja Amos Anderson. Aikakauskirjan toimituksessa ovat työskennelleet muun muassa filosofi Georg Henrik von Wright ja valtiotieteilijä Göran von Bonsdorff.


title: Kiss

text: Kiss on yhdysvaltalainen rock-yhtye, jonka laulaja ja rytmikitaristi Paul Stanley ja laulaja-basisti Gene Simmons perustivat New York Cityssä vuonna 1973. Heidän lisäkseen yhtyeen alkuperäiseen ja tunnetuimpaan kokoonpanoon lukeutuivat soolokitaristi Ace Frehley ja rumpali Peter Criss. Kissin nykyisen kokoonpanon muodostavat Stanley, Simmons, vuodesta 2002 yhtyeessä soittanut soolokitaristi Tommy Thayer ja jo 1990-luvulla yhtyeessä ensi kerran soittanut rumpali Eric Singer. Kiss on tunnettu teatraalisesta ulkonäöstään ja näyttävästä, runsaasti pyrotekniikkaa sisältävästä lavaesiintymisestään.


title: Kiss

text: Kiss on soittanut läpi uransa lähinnä hard rockia, mutta ottanut vuosien varrella musiikkiinsa vaikutteita myös muun muassa diskomusiikista, heavy metalista, progressiivisesta rockista, glam metalista ja grungesta. Yhtye on mittavan uransa aikana julkaissut 20 studioalbumia, joista viimeisin on vuoden 2012 "Monster". Maailmanlaajuisesti Kiss on myynyt yli 100 miljoonaa levyä, joista 40 miljoonaa pelkästään Yhdysvalloissa. Yhtye on saavuttanut Yhdysvalloissa 30 kultalevyä. Kissin tunnetuimpia kappaleita ovat muun muassa ”Love Gun”, ”Detroit Rock City”, ”Rock and Roll All Nite” sekä erityisesti ”I Was Made for Lovin' You”.


title: Kiss

text: Kiss on yksi rockin pitkäikäisimpiä yhä toimivia yhtyeitä. Heavy metalin ja hard rockin rajoja uransa alussa koetellut, pieniltä klubeilta stadionkonserttien maailmanlaajuiseksi veteraaniesiintyjäksi noussut Kiss on konsertoinut urallaan muun muassa Melbournen sinfoniaorkesterin kanssa Australiassa, Super Bowl XXXIII:n alkuseremoniassa sekä vuoden 2002 Salt Lake Cityn talviolympialaisten päätösseremoniassa. Yhtyeen alkuperäinen kokoonpano aateloitiin Rock and Roll Hall of Fameen vuonna 2014.


title: Kiss

text: Gene Simmons ja Paul Stanley tapasivat toisensa vuonna 1970. Simmons kysyi Stanleytä mukaan perustamaansa Rainbow-yhtyeeseen ja Stanley suostui. Vuonna 1972 yhtyeen nimeksi vaihdettiin Wicked Lester. Jäsenet pysyivät kuitenkin samoina kuin Rainbow’ssakin. Yhtyeellä ei kuitenkaan ollut kysyntää muutamaa klubiesiintymistä lukuun ottamatta. Wicked Lester otti riskin ja päätti levyttää esikoisalbuminsa omilla rahoillaan. Levytetty materiaali ei saanut kehuja ja jopa yhtye itse piti materiaalia hirveänä. Levy-yhtiö Epic Records hyllytti albumin, eikä sitä julkaistu koskaan sellaisenaan.


title: Kiss

text: Wicked Lesterin ura junnasi paikoillaan, yhtye ei ollut tyyliltään yhtenäinen ja Stanleyn mukaan se ”ei näyttänyt bändiltä”. Simmons ja Stanley päättivät erottaa Wicked Lesterin muut jäsenet ja perustaa uuden, täysin erilaisen yhtyeen.


title: Kiss

text: Simmons löysi "Rolling Stone" -lehdestä ilmoituksen, jossa kokenut rumpali Peter Criss ilmoitti hakevansa yhtyettä. Criss, Simmons ja Stanley muodostivat siten vielä nimettömän trion. Tammikuussa vuonna 1973 mukaan liittyi soolokitaristi Paul ”Ace” Frehley. Samana vuonna Wicked Lester muutti nimensä Kissiksi. Kissin nimen on väitetty tarkoittavan sanoja ”Knights (tai "kids"/"kings") in Satan’s Service”, eli ritarit Saatanan palveluksessa. Yhtye kuitenkin itse kiistää tämän. Erään lähteen mukaan nimen keksijä Paul Stanley on kommentoinut, että nimi vain kuulosti vaaralliselta (kuolon suudelma) ja seksikkäältä samaan aikaan. Ace suunnitteli nimenvaihdon jälkeen Kissin logon, joka eroaa nykyisestä vain i-kirjaimen timantinmuotoisen hatun osalta. Logon S-kirjaimilla on Acen mukaan haettu salaman muotoja, vaikka niitä onkin väitetty natsien SS-riimuiksi.


title: Kiss

text: Kissin ensimmäiset esiintymiset olivat vuonna 1973. Ensialbumi "Kiss" julkaistiin 1974. Albumi ei menestynyt hyvin (se nousi ilmestyessään Yhdysvaltain Top 100 -listalla sijalle 87), mutta siitä nousivat Kiss-klassikoiksi kappaleet ”Strutter”, ”Nothin’ to Lose”, ”Firehouse”, ”Cold Gin”, ”Deuce”, ”100,000 Years” ja ”Black Diamond”. Kiss kasvatti hitaasti mainetta live-esiintyjänä, mutta pienten klubiesiintymisten ja lämmittely-yhtyeenä toimimisen lomassa manageri Bill Aucoin päätti, että yhtyeen on saatava levyttää lisää materiaalia. "Hotter Than Hell" oli Kissin toinen albumi, joka julkaistiin vain kahdeksan kuukautta ensilevytyksen jälkeen 22. lokakuuta 1974. "Hotter Than Hell" myi noin 125 000 kappaletta ja ilman listasijoituksia, mutta erityisesti raidat ”Hotter Than Hell”, ”Parasite”, ”Got to Choose” ja ”Let Me Go, Rock ’n’ Roll” päätyivät konserttien vakiokappaleiksi.


title: Kiss

text: "Dressed to Kill" (1975) oli kolmas Kiss-albumi ja se menestyikin paremmin kuin edelliset, saavuttaen sijan 32 Billboardin listoilla. Albumi ei kuitenkaan päässyt kultarajan yli vielä julkaisuvuonnaan, vaan vasta vuonna 1977. "Dressed to Killiltä" nousi myös Kissin ensimmäinen tunnuskappale ”Rock and Roll All Nite”, jonka he soittavat yleensä konserteissa viimeisenä kappaleena.


title: Kiss

text: Vaikka Kissin maine energisenä lava-aktina kasvoikin monien lyhyiden kiertueiden myötä, yhtyeen levymyynti oli hyvin heikkoa. Kissin olemassaolo oli kirjaimellisesti yhtyeen managerin Bill Aucoinin luottokortin varassa, mutta silti vuonna 1975 Casablanca Recordsin Neil Bogart päätti ottaa riskin; Kiss levytti ensimmäisen konserttitaltiointinsa, "Alive!":n.


title: Kiss

text: Casablanca Recordsin riskinotto "Alive!:n" julkaisemisen suhteen osoittautui onnistuneeksi ratkaisuksi. Albumin myynti ylitti kultalevyrajan vuoden 1975 joulukuussa, ja seuraavan vuoden alussa Kiss saavutti uransa ensimmäisen platinalevyn albumin ylitettyä yli miljoonan myydyn äänitteen rajan Yhdysvalloissa. "Alive!:n" kaupallinen menestyminen ja Kissin suosion räjähdysmäinen nousi valoi pohjan sekä Casablanca Recordsin että yhtyeen tulevaisuudelle. "Alive!:n" singlejulkaisu ”Rock and Roll All Nite” nousi Yhdysvalloissa listan kahdennelletoista sijalle, minkä ansiosta Kiss alkoi ensimmäisen kerran urallaan saavuttaa mittavaa radiosoittoa ympäri Yhdysvaltoja. Vuoden 1975 lopussa "Alive!:n" menestymisen ansiosta Kiss oli kasvanut niin suuren kokoluokan yhtyeeksi, että Blue Öyster Cultin tapaiset yhtyeet, joiden lämmittelijänä Kiss oli aiemmin esiintynyt toimivat nyt Kissin lämmittelijöinä.


title: Kiss

text: Vuoden 1975 syksyllä Kiss aloitti tuottaja Bob Ezrinin kanssa seuraavan studioalbuminsa "Destroyer" äänittämisen. Albumi oli musiikillisesti aiempaa hiotumpi tuotannoltaan ja sovitustekniikaltaan, mikä herätti kummastusta yhtyeen vanhimmissa ja vannoutuneimmissa faneissa. Ace Frehleyn mukaan yhtyeelle alkoi maaliskuussa 1976 julkaistun "Destroyerin" jälkeen saapua närkästynyttä fanipostia, jossa arvosteltiin albumin ”olevan enemmänkin Bob Ezrinin studioluomus kuin Kissin albumi.” Albumin alussa kohtaamista vaikeuksista huolimatta siitä tuli lopulta suurmenestys, ja se ylitti platinalevyrajan vuoden 1976 syyskuussa. Peter Crissin, Bob Ezrinin ja muusikko Stan Pendigren kirjoittama balladi ”Beth” julkaistiin alun perin singlen ”Detroit Rock City” b-puolena kesällä 1976. ”Beth” sai kuitenkin radiossa huomattavasti enemmän soittoaikaa kuin ”Detroit Rock City”, ja näin ollen Casablanca Records julkaisi elokuussa ”Bethin” uudelleen singlenä, tällä kertaa b-puolenaan ”Detroit Rock City”. ”Beth” palkittiin arvostetulla People's Choice Award -palkinnolla vuonna 1977, ja sen ohella myös kappaleista ”Detroit Rock City”, ”Shout It Out Loud” ja ”Flaming Youth” -singlen b-puolella julkaistu ”God of Thunder” muodostuivat sekä albumin että yhtyeen koko uran klassikkokappaleiksi. "Destroyeria" seuranneella yhtyeen uran ensimmäisellä maailmankiertueella Kiss konsertoi ensi kertaa urallaan Euroopassa.


title: Kiss

text: Seuraava Kissin studioalbumi "Rock and Roll Over" äänitettiin vuoden 1976 syyskuussa "Alive!:n" tuottaneen Eddie Kramerin kanssa. Yhtye esiintyi syksyllä myös ensimmäistä kertaa valtakunnallisessa televisioverkossa parhaaseen katseluaikaan vieraillessaan "Paul Lynde Halloween Show’ssa". Yhtye oli vain hieman yli vuodessa tehnyt onnistuneen läpimurron ja kasvanut Yhdysvalloissa loppuunmyytyjen areena- ja stadionkonserttien pääesiintyjäksi. Ahkerasti vuoden 1976 ajan kiertueella viihtynyt Kiss julkaisi "Destroyerin" ja "Rock and Roll Overin" ohella vuonna 1976 myös kolme ensimmäistä studioalbumiaan sisältäneen kokoelmaboksin "The Originals".


title: Kiss

text: Kuten aiemmat kaksi vuotta, myös vuosi 1977 oli Kissille työntäyteinen. Yhtye vastaanotti vuoden aikana kultalevyt kolmesta ensimmäisestä studioalbumistaan, keväällä oli vuorossa huippusuosion saavuttanut kiertue Japaniin sekä esiintyminen New Yorkin Madison Square Gardenin loppuunmyydyn yleisön edessä. Japanissa yhtye esiintyi viidessä loppuunmyydyssä konsertissa legendaarisella Budokan-areenalla rikkoen The Beatlesin vuonna 1965 areenalla asettaman neljän loppuunmyydyn konsertin ennätyksen. Toukokuussa yhtye lähti lyhyen loman jälkeen takaisin studioon levyttääkseen jo kolmannen studioalbuminsa hieman yli yhden ja puolen vuoden sisään. "Rock and Roll Overilla" hyvin toiminut yhteistyö tuottaja Eddie Kramerin kanssa jatkui myös kesäkuun lopussa julkaistulla uudella studioalbumilla "Love Gun", joka ylitti Yhdysvalloissa platinalevyrajan jo pelkästään ennakkotilauksilla. "Love Gun" sisälsi muun muassa Ace Frehleyn kirjoittaman ja laulaman kappaleen ”Shock Me”, josta tuli albumin nimikkoraita ”Love Gunin”, singlejulkaisu ”Christine Sixteenin” ja kappaleen ”I Stole Your Love” ohella yksi yhtyeen tunnetuimmista kappaleista.


title: Kiss

text: Albumia seuranneella kiertueella Kiss äänitti seuraavan livealbuminsa, vuoden 1977 marraskuussa julkaistun "Alive II:n". Albumi sisälsi konserteissä äänitetyn materiaalin ohella myös uudet, studiossa levytetyt kappaleet ”All American Man”, ”Rockin’ in the U.S.A.”, ”Larger Than Life” ja ”Rocket Ride”. Frehleyn laulama ”Rocket Ride” julkaistiin myös singlenä, ja se nousi Yhdysvalloissa singlelistalla sijalle 39, minkä johdosta siitä tuli yhtyeen seitsemäs 40 parhaan joukkoon Yhdysvalloissa yltänyt singlejulkaisu. ”Rocket Ride” oli kuitenkin albumin neljästä uudesta kappaleesta ainoa, jonka levyttämiseen Frehley osallistui: muilla kappaleilla soolokitaristin osuudet äänitti jo vuonna 1973 yhtyeen kitaristiksi pyrkinyt Bob Kulick.


title: Kiss

text: Huikean levynmyynnin ohella Kiss aloitti valtavan oheistuotevalikoimansa myynnin ja markkinoimisen. Erilaisia yhtyeen logolla ja sen jäsenten kasvoilla varustettuja tuotteita tuotiin markkinoille tuhansittain. "Rock and Roll Overin", "Love Gunin" ja "Alive II:n" mukana levyn ostaneet saivat lomakkeita oheistuotteiden tilaamista varten, mutta oheismateriaalia lisättiin myös itse albumien matkaan. Esimerkiksi "Rock and Roll Overin" alkuperäisenä liitteenä oli nelivärikuva, "Love Gunin" liitteenä pahvinen Love Gun -pistooli ja "Alive II:n" liitteenä yhtyeen jäsenten tatuoinneista mallinnettuja siirtokuvatatuointeja sekä kahdeksansivuinen nelivärivihko. Yhtyeen suosion aiheuttaman maailmanlaajuisen hysterian vanavedessä Kissistä tuli koko 1970-luvun ilmiö.


title: Kiss

text: Vuonna 1978 yhtyeen jäsenten välillä alkoi syntyä riitoja. Asiaan vaikutti olennaisesti se, että Peter Criss ja Ace Frehley olivat ajautuneet päihdeongelmiin. Samana vuonna Kiss esiintyi omassa elokuvassaan "Kiss ja huvipuiston haamu". Vauhdikkaana toimintaelokuvana markkinoitu tuotos sai murskatuomion kriitikoilta ja teki mahalaskun teatterilevityksessä. Se oli kuitenkin vuonna 1978 katsotuimpia televisioelokuvia Yhdysvalloissa. Vuonna 1978 julkaistiin myös kokoelma "Double Platinum" ja "The Originalsin" jatko-osa "The Originals II", joka sisälsi albumit "Destroyer", "Rock and Roll Over" ja "Love Gun".


title: Kiss

text: "Kiss ja huvipuiston haamu" -elokuvan kuusi viikkoa kestäneiden kuvausten päätyttyä Kiss aloitti siihenastisen uransa kunnianhimoisimman projektin: yhtyeen neljä jäsentä levyttäisi kukin oman sooloalbuminsa. Yhtyeen jäsenille tarjoutui sooloalbumien levyttämisen myötä esitellä taitojaan muusikkoina sekä omia musiikillisia ideoitaan, jotka eivät olleet sopineet Kissin imagoon. Yksikään yhtye ei ollut ennen Kissiä levyttänyt samanaikaisesti jokaisen jäsenen omaa sooloalbumia, ja neljän albumin samanaikainen julkaisu vuoden 1978 syyskuussa oli musiikkialalla täysin ennenkuulumatonta. Levy-yhtiö Casablanca Records suhtautui ajatukseen epäilevästi, sillä neljän albumin samanaikainen julkaisu vaikutti kaupallisesti riskialttiilta ratkaisulta. Albumit kuitenkin menestyivät kaupallisesti varsin hyvin, ja jokainen niistä ylitti kultalevymyynnin Yhdysvalloissa. Neljän albumin yhteinen myynti jäi kuitenkin alle "Love Gunin" myyntilukemien. Ace Frehleyn sooloalbumin myyntiluvut olivat nelikon suurimmat, ja albumin singlenä julkaistu kappale ”New York Groove” otettiin myös osaksi Kissin konserttien ohjelmistoa. Sooloalbumien vastaanotto kriitikoiden keskuudessa oli kuitenkin kielteinen, mikä lisäsi yhtyeen sisäisten henkilökemioiden vaikeuksia. Jäsenien välille syntyi kilpailua sooloalbumien keskinäisestä suosiosta, eikä nelikon yhteistyö sujunut enää entiseen malliin.


title: Kiss

text: Yhtyeen sisäisten välien kiristyminen näkyi jo seuraavalla, vuonna 1979 julkaistulla studioalbumilla "Dynasty". Peter Criss soitti rumpuja vain omassa kappaleessaan ”Dirty Livin’”, ja muut rumpuosuudet albumille soitti muun muassa Ace Frehleyn sooloalbumilla soittanut Anton Fig. Yhdysvalloissa listan yhdeksänneksi nousseen "Dynastyn" suurimmaksi hitiksi muodostui varsin diskovivahteinen kappale ”I Was Made for Lovin’ You”. Ironista kappaleen suosiossa oli sen erilaisuus: muut albumin kappaleet eivät olleet läheskään niin diskokelpoisia, vaan lähinnä kevyttä rockmusiikkia. Kappaleen tehnyt Paul Stanley teki kappaleen todistaakseen, että jokainen voi tehdä suositun diskohitin. Maailmanlaajuiseksi hitiksi noussut kappale kuitenkin vieraannutti yhtyeen vannoutuneimpia faneja. "Dynasty" sisälsi myös muun muassa alun perin The Rolling Stonesin levyttämän kappaleen ”2,000 Man”, jonka lauloi Ace Frehley. Vaikka "Dynasty" poikkesi yhtyeen aiemmasta tuotannosta melko jyrkästi, sen myynti ylitti Yhdysvalloissa vielä vuoden 1979 loppuun mennessä platinalevyrajan.


title: Kiss

text: Vuoden 1980 "Unmasked" -albumi jatkoi siitä, mihin "Dynastylla" vuotta aiemmin oli jääty. Albumi oli yhtyeelle muutosten aikaa: musiikillinen linja oli pehmennyt yhä enemmän poprockin suuntaan, ja Peter Crissin kasvaneiden päihdeongelmien vuoksi rumpalina soitti jälleen sessiomuusikko Anton Fig. "Unmasked" poiki Kissille Yhdysvalloissa taas kerran kultalevyn, ja albumin single ”Shandi” muodostui valtavan suosituksi kestohitiksi Australiassa ja Japanissa. Ace Frehleyn laulama ”Talk to Me“ nousi pienimuotoiseksi hitiksi Euroopassa, mutta ”Shandi” jäi lopulta ainoaksi albumin kappaleeksi, joka soi pitkään radioissa.


title: Kiss

text: Vuonna 1980 Kiss oli virallisesti vailla rumpalia, kun Anton Fig kieltäytyi Gene Simmonsin ja Paul Stanleyn tarjouksesta oman yhtyeensä kiireiden vuoksi. Stanley ja Simmons järjestivät julkisen haun ja kymmeniä koesoittotilaisuuksia, joista Crissin tilalle lopulta seulottiin rumpaliksi aiemmin tuntematon muusikko Eric Carr (oikealta nimeltään Paul Caravello). Carrille luotu lavahahmo oli "The Fox", ja hän soitti yhtyeen kanssa ensi kerran Unmasked Tour -kiertueella.


title: Kiss

text: Yrityksenään saada entinen suosio takaisin Kiss otti tuottajakseen Bob Ezrinin ja alkoi Yhtye aloitti työstämään Gene Simmonsin ideoimaa tarinaa nuorukaisen sankarillisesta matkasta konseptialbumiksi "Music from ”The Elder”". Ace Frehley oli tyytymätön yhtyeen uuteen ja kypsempään ilmaisuun, jonka tarkoituksena oli profiloida yhtyeen jäsenet vakavasti otettavina muusikkoina ja lauluntekijöinä. Hän osallistui albumilla ainoastaan kappaleiden ”Escape from the Island” ja ”Dark Light” säveltämiseen, ja vastusti albumin tekoa alusta alkaen. Frehley vältteli yhteistyön tekemistä muun yhtyeen kanssa koko albumin levyttämisen ajan, ja jäi äänittämään omia osuuksiaan albumia varten kotistudioonsa muun yhtyeen matkustaessa äänityksiin Kanadaan. Frehley on myöhemmin todennut, että jos hän voisi palata ajassa taaksepäin ja jättää jonkin vaiheen Kissin historiassa toteuttamatta, se olisi "Music from ”The Elder”". Paul Stanley ja Gene Simmons kirjoittivat kumpikin "Music from ”The Elderille”" yksinään vain yhden kappaleen, ja vastikään yhtyeeseen liittynyt Eric Carr osallistui kahden albumin kappaleen säveltämiseen. Albumilla vaikutti jälleen myös ulkopuolisia tekijöitä: "Dynastylla" ja "Unmaskedilla" suurimmaksi osaksi rumpuja soittanut Anton Fig ja lauluntekijä Lou Reed sävelsivät Frehleyn ja Simmonsin kanssa ”Dark Lightin”, ja koko albumin tunnetuimmaksi kappaleeksi muodostui Lou Reedin ja Simmonsin säveltämä balladi ”A World Without Heroes”.


title: Kiss

text: "Music from “The Elder”" julkaistiin vuoden 1981 marraskuussa. Albumi erosi progressiiviselta tunnelmaltaan Kissin entisestä tuotannosta selkeästi, mikä vieroitti faneja yhtyeen musiikista entisestään. "Music from “The Elder”" ylsi vaivoin Yhdysvalloissa 75. listasijalle, ja sen vastaanotto fanien keskuudessa oli hyvin kylmä. Sen sijaan kriitikot suosivat albumia yllättävän hyvin edellä mainittuihin seikkoihin nähden.


title: Kiss

text: Vuonna 1982 yhtyeen jäsenten väliset henkilökemiat ajautuivat jälleen solmuun. Yhtyeen edellisiin ratkaisuihin turhautunut Ace Frehley halusi erota Kissistä, ja samana vuonna julkaistulla kokoelmalevyllä "Killers" hän ei enää osallistunut yhtyeen toimintaan. Albumin neljän uuden kappaleen soolokitaraosuuksista vastasi Kissin jo "Alive II" -albumin uusissa kappaleissa käyttämä Bob Kulick. Frehleyn lopetettua aktiivisen toimintansa yhtyeessä Kiss alkoi etsimään uutta soolokitaristia, jonka voimin yhtye voisi kääntää suosionsa uuteen nousuun. Uudeksi kitaristiksi löytyi lopulta Vinnie Vincent (oikealta nimeltään Vincent Cusano), jonka lavahahmoksi tuli "The Ankh Warrior". Vincentin lavahahmon kasvoja koristi egyptiläinen ankh-symboli. Voimasointuja, nopeita ja vaativia kitarasooloja sekä heavy metal -riffejä viljelevänä säveltäjänä kunnostautunut Vincent onnistui tuomaan kaivattua ryhtiä yhtyeen musiikkiin, ja vuonna 1982 Kiss julkaisi uransa raskaimpiin albumeihin lukeutuvan "Creatures of the Nightin". Albumin tunnetuimmaksi kappaleeksi nousi singlenä julkaistu ”I Love It Loud”. "Creatures of the Nightin" julkaisua seuranneella kiertueella oli kuitenkin selvää, että Kiss maksoi kalliin hinnan vuosien 1979 ja 1981 välillä tekemistään harha-askelista, kun yleisö oli jo valmis hylkäämään yhtyeen.


title: Kiss

text: "Creatures of the Night" ei onnistunut palauttamaan Kissin suosiota, ja yhtyeen oli tehtävä muutoksia pysyäkseen pinnalla. Näin syntyi päätös luopua maskeista ja esiintymisasuista. Yhtye soitti viimeiset konserttinsa maskeissaan ja esiintymisasuissaan Creatures of the Night Tour -kiertueella Rio de Janeirossa Maracana-stadionilla, jossa yhtye konsertoi yli 250 000 hengen yleisölle, Belo Horizontessa Mineraro-stadionilla ja viimeisen keikkansa São Paulossa Morumbi-stadionilla kesäkuussa 1983.


title: Kiss

text: Vuoden 1983 syksyllä Etelä-Amerikan-kiertueen jälkeen Kiss esiintyi 18. syyskuuta 1983 ensimmäisen kerran maskeitta Music Televisionin suorassa lähetyksessä. Samaisessa lähetyksessä sai ensiesityksensä yhtyeen uuden singlen ”Lick It Up” musiikkivideo. Päätös luopua maskeista oli järkytys monelle yhtyeen fanille, joille Kiss oli mystisen olemuksensa turvin muodostunut elämää suuremmaksi ilmiöksi ja intohimon kohteeksi. Kärkkäimmin maskeista luopumista vastusti yhtyeen manageri Bill Aucoin, jolle ratkaisu ei kuitenkaan tullut yllätyksenä, sillä ajatuksesta oli keskusteltu jo muun muassa "Unmasked"-albumin aikana. Maskien jättäminen oli yhtyeeltä rohkea, mutta myös välttämätön ratkaisu. Jo maskien aikakaudella tiedotusvälineiden ja fanien kiinnostus Kissin jäsenten todellisia henkilöllisyyksiä kohtaan oli kasvanut niin valtavaksi, että yhtyeen täytyi ajoittain vältellä julkisuutta pitääkseen henkilöllisyytensä salassa. Varsinkin eurooppalainen keltainen lehdistö kärkkyi yhtyettä, ja esimerkiksi ruotsalaisissa lehdissä levitettiin valokuvia yhtyeestä ilman maskeja. Lisäksi päätöstä maskien pois jättämisestä puolustettiin väitteellä, jonka mukaan rasvavärimaskien käyttö olisi ennen pitkää saattanut aiheuttaa iho-ongelmia.


title: Kiss

text: Kiss julkaisi maskittoman aikakautensa ensimmäisen albumin "Lick It Up" vuoden 1983 syyskuussa. Musiikillisesti albumi oli jatkoa "Creatures of the Nightin" raskaalle rockmusiikille. Albumi menestyi Yhdysvalloissa hyvin: se nousi albumilistan sijalle 24 ja oli ensimmäinen kultalevyrajan ylittänyt Kiss-albumi Yhdysvalloissa sitten "Unmaskedin". Lopulta albumi ylitti myös platinalevyrajan. Lisäksi Music Television esitti albumin nimikkokappaleen musiikkivideoa ahkerasti. Albumia seurasi Lick It Up Tour, jonka aikana Kiss saapui myös ensimmäisen kerran urallaan Suomeen: yhtye konsertoi vuoden 1983 marraskuussa sekä Helsingin että Oulun jäähallissa.


title: Kiss

text: Vuonna 1984 Kiss joutui etsimään jälleen uuden kitaristin, sillä Vinnie Vincent oli erotettu yhtyeestä henkilökohtaisten syiden ja Lick It Up -kiertueella ilmenneiden ongelmien vuoksi. Vincentin korvaajaksi valittiin soitonopettajana työskennellyt Mark St. John. Teknisesti taitavana ja nopeana kitaristina muun yhtyeen vakuuttanut St. John levytti Kissin kanssa studioalbumin "Animalize". Vuoden 1984 syyskuussa julkaistu "Animalize" sai niin fanien kuin kriitikoidenkin keskuudessa suurimmaksi osaksi positiivisen vastaanoton, ja albumi saavutti Yhdysvalloissa platinalevyrajan. Albumin singlestä ”Heaven’s on Fire” muodostui hitti, jonka videoa Music Television esitti ahkerasti. St. John ei kuitenkaan soittanut Kississä edes koko vuotta 1984, sillä hän sairastui pian yhtyeeseen liityttyään niveltulehdukseen ja Reiterin tautiin, ja joutui jättämään yhtyeen vuoden 1984 joulukuussa. Hänen tilalleen valittiin aiemmin Kissin kanssa yhteistyötä tehneen Bob Kulickin veli, Bruce Kulick.


title: Kiss

text: Bruce Kulick vaikuttaisi yhtyeen soolokitaristina lopulta yli vuosikymmenen ajan. Hän oli jo soittanut "Animalizella" kappaleissa ”Lonely is the Hunter” ja ”Murder in High Heels”, mutta ensimmäisen levytyksensä Kissin virallisena jäsenenä hän teki vuoden 1985 albumin "Asylum" myötä. Pitkälti "Lick It Upin" ja "Animalizen" musiikillisissa jalanjäljissä kulkenut "Asylum" sai Yhdysvalloissa osakseen varsin ristiriitaisen vastaanoton. Albumi kuitenkin ylitti kultalevyrajan vain vajaat kaksi kuukautta julkaisunsa jälkeen, ja se on sittemmin ylittänyt Yhdysvalloissa myös platinalevyrajan. "Asylum" nousi Yhdysvalloissa albumilistan 20. sijalle, ja Paul Stanleyn kirjoittaman singlen ”Tears Are Falling” musiikkivideo nousi valtavan suosituksi Music Televisionilla.


title: Kiss

text: Vuonna 1987 Kiss julkaisi harvinaisista konserttivideoista ja haastatteluista koostetun dokumentaarisen videojulkaisun "Exposed", jota seurasi piakkoin uusi studioalbumi "Crazy Nights". Albumin oli tuottanut moninkertaista platinaa myyneiden Heartin ja Ozzy Osbournen tuotoksilla ansioitunut Ron Nevison. Albumi oli musiikilliselta tyyliltään pop-vaikutteinen, ja se sisälsi paljon syntetisaattoreita, kosketinsoittimia sekä melodisia kitarasooloja. Vuoden 1987 syyskuussa julkaistu "Crazy Nights" nousi Yhdysvalloissa albumilistan 18. sijalle singlejulkaisujensa, nimikkokappale ”Crazy Crazy Nightsin” ja radioystävällisen rock-balladi ”Reason to Liven”, siivittämänä. Albumi ylitti platinalevyrajan, mutta sen menestys ei kuitenkaan täyttänyt yhtyeen sille asettamia odotuksia. Euroopassa "Crazy Nights" singleineen sitä vastoin menestyi loistavasti: albumi nousi Britannian albumilistan neljänneksi, ja ”Crazy Crazy Nightsista” muodostui suosittu hitti. Britanniassa saavutettu suosio johti myös Kissin esiintymiseen vuoden 1988 massiivisessa Monsters of Rock -festivaalitapahtumassa Doningtonissa. Albumia seuranneella Crazy Nights Tour -kiertueella Kiss konsertoi muun muassa Japanissa, jossa yhtye esiintyi ensimmäisen kerran kymmeneen vuoteen. Yhtye soitti myös Helsingin jäähallissa vuoden 1988 syyskuussa.


title: Kiss

text: Crazy Nights -kiertueen päätyttyä Kiss julkaisi vuoden 1988 marraskuussa kokoelman "Smashes, Thrashes & Hits". Albumi sisälsi vanhojen hittikappaleiden lisäksi myös kaksi Paul Stanleyn kirjoittamaa uutta kappaletta, ”Let's Put the X in Sex” ja ”(You Make Me) Rock Hard”, jotka julkaistiin myös singleinä. Lisäksi Eric Carr lauloi albumille oman versionsa yhtyeen vuoden 1976 balladista ”Beth”, jonka oli alun perin laulanut yhtyeen alkuperäinen rumpali Peter Criss. Vuonna 1989 Paul Stanley keikkaili sooloartistina Yhdysvalloissa klubikiertueen merkeissä.


title: Kiss

text: Vuoden 1989 lokakuussa Kiss julkaisi uransa viidennentoista studioalbumin "Hot in the Shade". Albumin olivat tuottaneet jälleen Paul Stanley ja Gene Simmons. Yhtye kirjoitti albumille kappaleita muun muassa Michael Boltonin, vanhan tuottajansa Vini Poncian, pitkäaikaisen lauluntekijäkumppaninsa Desmond Childin sekä tuolloin Black ’n Blue -yhtyeessä soittaneen Tommy Thayerin kanssa. "Hot in the Shade" ylitti Yhdysvalloissa kultalevyrajan pitkälti Paul Stanleyn ja Michael Boltonin kirjoittaman balladin ”Forever” johdolla, sillä kappale ylsi singlelistan kahdeksanneksi ja oli Kissin suurin listamenestys sitten vuoden 1979.


title: Kiss

text: Vuonna 1991 yhtyettä kohtasi tragedia: rumpali Eric Carr sairastui harvinaiseen sydänsyöpään. Kiss oli juuri aloittamassa tulevan albuminsa "Revenge" levyttämisen. Carrin saaman diagnoosin myötä kuitenkin selvisi, että hänen terveydentilansa ei kestäisi albumin levyttämistä. Kiss tarvitsi nopeasti uuden rumpalin levyttääkseen albuminsa suunnitellun aikataulun mukaisesti. "Revenge"-albumilla yhtyeen rumpalina debytoi lopulta Badlands -yhtyeessä, Black Sabbathissa, Alice Cooperin taustayhtyeessä sekä Paul Stanleyn vuoden 1989 soolokiertueella soittanut Eric Singer. Eric Carr vaikutti albumilla taustalaulajana kappaleessa ”God Gave Rock ’N’ Roll to You II”, ja esiintyi myös kappaleen musiikkivideolla. Viimeisen kerran hän esiintyi julkisuudessa vuoden 1991 syyskuussa Los Angelesissa MTV Video Music Awards -palkintogaalassa. Carr menehtyi lopulta 41-vuotiaana syövän aiheuttamiin komplikaatioihin. Kiss omisti vuoden 1992 toukokuussa julkaistun "Revengen" hänen muistolleen.


title: Kiss

text: Musiikilliselta tyyliltään "Revenge" oli heavy metal -vaikutteinen ja raskas, ja hyvin erilainen kuin valtaosa yhtyeen 1980-luvun tuotoksista. Albumi sai valtaosin hyvän vastaanoton ja ylitti kultalevymyynnin Yhdysvalloissa, vaikka myyntilukemien toivottiin olevan jälleen kerran korkeampia kuin mitä albumi lopulta onnistui saavuttamaan. "Revengeltä" julkaistiin viisi singleä: jo aiemmin julkaistu ja Euroopassa hitiksi noussut ”God Gave Rock ’N’ Roll to You II”, muun muassa Norjassa singlelistan kakkoseksi yltänyt ”Unholy”, Yhdysvalloissa Top 30 -hitiksi muodostunut ”Domino” ja ”I Just Wanna”. Albumin viimeisenä singlenä julkaistiin Paul Stanleyn balladi ”Every Time I Look at You”, josta Stanley oli toivonut uutta ”Foreverin” kaltaista hittiä. Vuoden 1992 elokuussa Kiss julkaisi historiaansa käsittelevän sekä ennen julkaisemattomia konsertti- ja haastattelupätkiä sisältäneen dokumentaarisen videojulkaisun "X-treme Close-Up", joka myi Yhdysvalloissa platinaa.


title: Kiss

text: Toukokuussa 1993 Kiss julkaisi Eddie Kramerin tuottaman livealbumin "Alive III", joka oli taltioitu vuoden 1992 Revenge Tour -kiertueella. "Alive III" nousi Billboardin listan yhdeksänneksi ja sen single, liveversio kappaleesta ”I Love It Loud”, ylsi Hot Mainstream Rock Tracks -listan 22. sijalle. Albumi saavutti kultalevyn rajan Yhdysvalloissa vuoden 1994 lokakuussa. Yhtye julkaisi albumin tiimoilta myös kultaa myyneen konserttivideon "Konfidential" vuoden 1993 syksyllä.


title: Kiss

text: Vuoden 1995 elokuussa Kiss esiintyi Music Televisionin suositussa televisiosarjassa "MTV Unplugged". Yhtyeen esiintyminen taltioitiin livealbumiksi ja konserttivideoksi "Kiss Unplugged", joka julkaistiin vuonna 1996. Myös yhtyeen alkuperäinen soolokitaristi Ace Frehley ja rumpali Peter Criss esiintyivät konsertissa, ja kyseessä oli ensimmäinen kerta sitten vuoden 1980, kun yhtyeen alkuperäinen kokoonpano esiintyi yhdessä. "MTV Unpluggedissa" esiintymisen jälkeen neuvottelu alkuperäisen kokoonpanon paluusta alkoi. Lopulta yhtye teki yllätysvierailun vuoden 1996 Grammy-palkintogaalassa alkuperäisessä kokoonpanossaan sekä vuoden 1977 "Love Gun" -albumin aikaisissa esiintymisasuissaan ja maskeissaan. Vuoden 1996 huhtikuussa yhtye järjesti lentotukialus "USS "Intrepidillä" lehdistötilaisuuden alkuperäisen kokoonpanon tulevasta Alive/Worldwide Tour -kiertueesta. Lehdistötilaisuus televisioitiin 58 maahan, ja sen juontajana toimi Conan O’Brien. 192 konserttia käsittänyt Alive/Worldwide Tour käynnistyi loppuunmyydyllä konsertilla Detroitin Tiger Stadiumilta, jossa yhtye konsertoi 40 000 hengen yleisölle. Kiertue osoittautui maailmanlaajuiseksi menestykseksi, ja se oli vuoden 1996 tuottoisin konserttikiertue. Yhtye muun muassa konsertoi neljä kertaa loppuunmyydyssä Madison Square Gardenissa ja esiintyi vuonna 1997 myös Suomessa Helsingin Hartwall-areenalla. Alive/Worldwide Tour päättyi vuonna 1997 konserttiin Lontoon Finsbury Parkissa.


title: Kiss

text: Vuoden 1995 marraskuussa Kiss oli aloittanut työskentelyn tuottaja Toby Wrightin kanssa levyttääkseen seuraavan albuminsa "". Wright oli aiemmin tuottanut muun muassa grungen kärkinimiin lukeutuvaa Alice in Chainsia ja toiminut Kissin "Crazy Nights" -albumilla Ron Nevisonin assistenttina. Albumi saikin paljon vaikutteita vaihtoehtorockista ja grungesta. Soolokitaristi Bruce Kulickin rooli "Carnival of Soulsin" tekemisessä oli huomattavasti suurempi kuin aiemmin: Kulick oli kirjoittamassa albumille yhdeksää kappaletta, soitti bassoa kuudessa kappaleessa ja myös lauloi kappaleen ”I Walk Alone”. Alkuperäisen kokoonpanon paluu ja Alive/Worldwide Tour -kiertue kuitenkin johtivat albumin hyllyttämiseen, ja levy-yhtiö Mercury Records julkaisi sen vasta vuoden 1997 lokakuussa. Ennen tätä albumi oli myös päässyt vuotamaan internetissä. Mercury Records ei myöskään panostanut albumin markkinoimiseen, ja tämän vuoksi se menestyi vaatimattomasti: "Carnival of Souls: The Final Sessions" sijoittui Yhdysvalloissa listasijalle 27, ja siitä tuli yhtyeen uran toinen albumi, joka ei ylittänyt Yhdysvalloissa kultalevyrajaa. Ainoa singlejulkaisu ”Jungle” onnistui kuitenkin saavuttamaan pientä menestystä: se nousi Hot Mainstream Rock Tracks -listan kahdeksanneksi ja valittiin "Metal Edgen" lukijaäänestyksessä vuoden parhaaksi kappaleeksi.


title: Kiss

text: Yli 143 miljoonaa dollaria tuottaneen Alive/Worldwide Tour -kiertueen jälkeen Kissin oli määrä levyttää alkuperäisen kokoonpanon voimin uusi studioalbumi. Yhtye aloitti tuottaja Bruce Fairbairnin kanssa "Psycho Circus" -albumin työstämisen vuonna 1998. Alun perin yhtye olisi halunnut muun muassa vuoden 1976 "Destroyerin" tuottaneen Bob Ezrinin palaavan jälleen tuottajaksi, mutta Ezrin ei muiden projektiensa vuoksi voinut osallistua albumin tekemiseen. Fairbairn oli aiemmin ansioitunut muun muassa Bon Jovin ja Aerosmithin hittialbumien tuottajana.


title: Kiss

text: Vuoden 1998 syyskuussa julkaistua "Psycho Circusia" markkinoitiin alkuperäisen kokoonpanon ensimmäisenä yhteisenä albumina lähes kahteenkymmeneen vuoteen, mutta todellisuudessa albumilla soitti Paul Stanleyn ja Gene Simmonsin lisäksi pitkälti ryhmä palkattuja sessiomuusikoita. Albumin äänittäneen Mike Plotnikofin mukaan syy Ace Frehleyn ja Peter Crissin poissaoloon oli tuottaja Fairbairnin päätös. Alkuperäinen kokoonpano soitti yhdessä ainoastaan Frehleyn laulamassa kappaleessa ”Into the Void”. Rumpalina albumin muissa kappaleissa soitti Kevin Valentine, ja soolokitaraa soitti pääosin yhtyeen kiertuemanageri Tommy Thayer. "Psycho Circus" debytoi Yhdysvalloissa albumilistan kolmantena, ja Suomessa se ylsi parhaimmillaan listan viidenneksi. Listaykköseksi albumi nousi Australiassa ja Ruotsissa, ja Kanadassa sen sijoitus oli toinen. Nimikkokappale ”Psycho Circus” nousi ykköseksi Hot Mainstream Rock Tracks -listalla, ja se oli ehdokas myös parhaan hard rock-esityksen Grammy-palkinnon saajaksi. Music Television ei juurikaan huomioinut kappaleen musiikkivideota, joten yhtye julkaisi videon omana 3D-efektein varusteltuna videojulkaisunaan "Psycho Circus 3D-Video", joka ylitti platinarajan. Itse albumi ylitti kultalevyrajan kuukausi julkaisunsa jälkeen.


title: Kiss

text: "Psycho Circusia" seurasi näyttävin 3D-efektein varusteltu maailmankiertue Psycho Circus Tour, joka tuotti maailmanlaajuisesti yli 100 miljoonaa dollaria. Kiertue oli kaikkien aikojen ensimmäinen 3D-grafiikkaa ja -tehosteita hyödyntänyt konserttikiertue. Lisäksi Kiss käytti kiertueella ennätyksellisen suuria lavojen reunoille asetettuja videoruutuja. Yhtye konsertoi kiertueen aikana jälleen myös Suomessa, Helsingin Hartwall-areenalla vuoden 1999 helmikuussa. Yhtye sai myös esiintymiskiellon Saksan Bremeniin käytettyään loppuunmyydyssä konsertissaan pyrotekniikkaa kaupungin palolaitoksen kiellosta huolimatta. "Psycho Circus" -teemaa mukaillen Kiss ja Image Comics julkaisivat vuosina 1997–1999 yhteensä 31 numeron mittaisen sarjakuvan, jota seurasi vuonna 2000 tietokonepeli "".


title: Kiss

text: Vuonna 1999 Kiss sai tähden Hollywoodin Walk of Fame -kävelykadulle muiden kuuluisuuksien rinnalle. Lisäksi yhtyeen myötävaikutuksella valmistui Adam Rifkinin ohjaama komediaelokuva "Detroit Rock City", joka ei kuitenkaan menestynyt elokuvateatterilevityksessä odotetusti. Kiss levytti elokuvan soundtrackille myös uuden kappaleen ”Nothing Can Keep Me from You”, jonka oli säveltänyt Diane Warren.


title: Kiss

text: Vuoden 2000 maaliskuussa Kiss aloitti The Farewell Tour -jäähyväiskiertueensa Yhdysvalloista. Kiertue kattoi 142 konserttia ympäri maailman, ja se päättyi vuoden 2001 huhtikuussa. Rumpali Peter Criss erosi yhtyeestä sopimusriitojen vuoksi jo kesken kiertueen, joten Australiassa ja Japanissa järjestetyissä konserteissa yhtyeen rumpalina soitti Crissin ”The Catman” -lavahahmon saappaisiin ja kasvomeikkeihin loikannut Eric Singer. Päätös antaa Crissin lavahahmo Singerin käytettäväksi herätti ristiriitaisia ja kielteisiä tuntemuksia etenkin pitkäaikaisimmissa Kiss-faneissa. Ace Frehley jättäytyi yhtyeen toiminnasta lopullisesti sivuun vuonna 2002 kyllästyttyään loputtomalta vaikuttaneeseen jäähyväiskiertueeseen ja samojen kappaleiden soittamiseen. Osuutta asiaan oli myös Frehleyn uusiutuneiden päihdeongelmien pahenemisella, mitä etenkään absolutistina tunnettu Simmons ei voinut sietää.


title: Kiss

text: Alkuperäisen kokoonpanon jäähyväiskiertueen päätyttyä Kiss päätti yllättäen jatkaa uraansa uudella kokoonpanolla. Yhtyeen kiertuemanagerina 1990-luvulla toiminut ja "Psycho Circus" -albumilla sessiomuusikkona soittanut Tommy Thayer korvasi Ace Frehleyn yhtyeen soolokitaristina, ja Peter Crissin jättämän paikan täytti edelleen Eric Singer. Paul Stanley ja Gene Simmons omistivat Frehleyn ja Crissin kanssa tekemiensä sopimusten nojalla oikeuden ”The Spaceman”- ja ”The Catman” -lavahahmoihin, jotka he päättivät siirtää Thayerin ja Singerin käytettäväksi. Päätös hahmojen kierrättämisestä närkästytti etenkin yhtyeen pitkäaikaisimpia ja vannoutuneimpia faneja.


title: Kiss

text: Vuoden 2003 helmikuussa Columbia Records julkaisi tribuuttialbumin "", joka sisälsi eri yhtyeiden ja artistien versioita Ramones-yhtyeen kappaleista. Kiss levytti albumille oman versionsa kappaleesta ”Do You Remember Rock 'n' Roll Radio?” kolmihenkisellä kokoonpanolla, jonka muodostivat Stanley, Simmons ja Singer. Helmikuussa Peter Criss palasi hetkellisesti takaisin yhtyeen rumpaliksi, kun Kiss konsertoi Melbournen sinfoniaorkesterin kanssa Australiassa. Esitys taltioitiin livealbumiksi "" ja konsertti-DVD:ksi "Kiss Symphony". Albumi nousi Yhdysvalloissa albumilistan 18. sijalle, ja Suomessa se oli korkeimmillaan listan sijalla 30. DVD-julkaisu oli myyntimenestys, ja se ylitti Yhdysvalloissa tuplaplatinarajan jo vuoden 2003 joulukuussa. Elokuussa 2003 Universal Music Group julkaisi Kissin tunnetuimpia 1970-luvun kappaleita sisältäneen kokoelma-albumin "". Elokuussa Kiss aloitti vuoden loppuun kestäneen World Domination Tour -konserttikiertueen, jonka aikana yhtye kiersi Yhdysvaltoja Aerosmithin kanssa.


title: Kiss

text: World Domination Tour jäi lopullisesti Peter Crissin viimeiseksi kiertueeksi yhtyeen riveissä, ja kiertueen jälkeen Eric Singer palasi jälleen Kissin rumpaliksi. Uusi Kiss esiintyi ensimmäisen kerran vuonna 2004 Rock the Nation Tour -maailmankiertueella, joka ulottui Yhdysvalloista Australiaan, Japaniin ja Meksikoon. Yhtye taltioi kesäkuussa konserttinsa Virginiassa ja julkaisi sen vuoden 2005 joulukuussa DVD:nä "Rock the Nation Live!", joka oli jälleen uusi myyntimenestys: se myi Yhdysvalloissa yli 200 000 kappaletta eli yli tuplaplatinarajan, ja se sijoittui myös Suomessa listan kolmanneksi.


title: Kiss

text: Gene Simmons julkaisi kesäkuussa 2004 uuden sooloalbuminsa "Asshole", joka sijoittui Yhdysvalloissa listasijalle 86. Hän myös esiintyi tositelevisiosarjoissa "Rokkikoulu" ja "Gene Simmonsin sukukalleudet". Universal Music Group julkaisi vuonna 2004 uuden Kissin tuotantoa sisältäneen kokoelma-albumin "", jota puolestaan seurasi kolmas julkaisu "" vuonna 2006.


title: Kiss

text: Vuonna 2005 Kiss vietti konserttitaukoa Paul Stanleyn lonkkaleikkauksen vuoksi. Tauon kuluessa yhtye julkaisi tammikuussa kahden levyn kokoelma-albumin "Gold" ja kesäkuussa kolme ensimmäistä studioalbumia sisältäneen kokoelman "Kiss Chronicles". Vuoden 2006 lokakuussa Paul Stanley julkaisi uuden sooloalbuminsa "Live to Win", joka nousi Yhdysvalloissa sijalle 53. Albumin julkaisemisen jälkeen Stanley kiersi Yhdysvaltoja sooloartistina varsin menestyksekkäällä klubikiertueella, jonka Chicagon House of Bluesissa järjestetty konsertti julkaistiin vuoden 2008 lokakuussa DVD:nä "One Live Kiss".


title: Kiss

text: Vuonna 2006 Kiss julkaisi neljän levyn kokoelma-albumin "Kiss Alive! 1975–2000", joka sisälsi yhtyeen kolme ensimmäistä "Alive"-livealbumia sekä ennen julkaisemattoman, vuoden 1999 uudenvuodenaattona äänitetyn The Millennium Concert -taltioinnin. Lokakuussa yhtye julkaisi mittavan määrän materiaalia sisältäneen DVD:n "", joka koostui muun muassa konserttitaltioinneista ja tv-esiintymisistä. Se oli yhtyeelle jälleen valtavan menestyksekäs DVD-julkaisu Yhdysvalloissa, jossa sitä myytiin yli viisi miljoonaa kappaletta. "Kissology"-sarjan toinen osa, yli kuusi miljoonaa kappaletta myynyt "", julkaistiin hieman alle vuotta myöhemmin. Vuoden 2007 joulukuussa julkaistua kolmatta osaa "" myytiin yli kahdeksan miljoonaa kappaletta. DVD-julkaisut olivat menestyksekkäitä julkaisuja myös Suomessa, jossa ne kaikki sijoittuivat listan kärkikymmenikköön.


title: Kiss

text: Vuosina 2006 ja 2007 Kiss kiersi Pohjois-Amerikkaa ja Japania lyhyehköjen Rising Sun Tour- ja Hit 'n Run Tour -kiertueiden merkeissä. Hit 'n Run Tour -kiertue sai dramaattisen käänteen Paul Stanleyn saatua ennen konsertin alkua vakavan sairauskohtauksen, jolloin hänen sydämensä löi epätavallisen nopeaan tahtiin. Stanley kiidätettiin tapahtuneen vuoksi sairaalaan hoidettavaksi, mutta häntä hoitaneet lääkärit kielsivät häntä osallistumasta tulevaan konserttiin. Tämän vuoksi Gene Simmons, Tommy Thayer ja Eric Singer nousivat lavalle kolmihenkisenä kokoonpanona.


title: Kiss

text: Kissin vuoden 1984 studioalbumilla "Animalize" esiintynyt soolokitaristi Mark St. John menehtyi kotonaan 5. huhtikuuta 2007 aivoverenvuotoon. St. John oli kuollessaan 51-vuotias.


title: Kiss

text: Vuoden 2008 keväällä Universal Music Group julkaisi Kanadassa kokoelma-albumin "The Best of Kiss". Universal julkaisi myös neljän levyn kokoelma-albumin "Playlist Plus", joka koostui yhtiön aiemmin 2000-luvulla julkaisemista Kissin tuotantoa sisältäneistä kokoelmaäänitteistä. "Playlist Plusin" julkaisua seurasi jälleen toisen Universalin organisoiman kokoelma-albumin "Playlist Your Way" julkaisu vuoden 2008 toukokuussa.


title: Kiss

text: Vuoden 2008 maaliskuussa Kiss juhlisti 35-vuotista uraansa ja käynnisti Melbournesta, Australiasta maailmankiertueensa Kiss Alive/35 World Tour -maailmankiertueensa. Kiertue ulottui myös Eurooppaan, jossa yhtye esiintyi ensi kertaa sitten vuoden 1999. Euroopassa yhtye konsertoi lähes kahdessakymmenessä eri maassa esiintyen ensimmäistä kertaa urallaan muun muassa Venäjällä sekä Italiassa. Kiertue toi Kissin myös esiintymään Suomeen Helsingin Hartwall-areenalle. Kiss Alive/35 Tourin lipunmyynti oli todella vilkasta. Yhtyeen 28. toukokuuta järjestetyn Suomen-konsertin lipunmyynti alkoi 26. helmikuuta, ja konsertin liput myytiin loppuun vain kuudessa minuutissa, joista seisoma- eli kenttäpaikkaliput myytiin loppuun puolessa minuutissa. Näin ollen yhtyeen Helsingin-konsertista tuli kaikkien aikojen nopeimmin loppunmyyty konsertti sekä yhtyeen että Suomen historiassa. Valtavan suosion ja kysynnän vuoksi yhtyeelle järjestettiin lisäkonsertti Hartwall-areenalle toukokuun 27. päivälle. Lisäkonsertin liput myytiin loppuun yhdeksässä minuutissa. Kiertueen aikana Kissin oli määrä esiintyä myös Serbiassa, mutta yhtye perui konsertin vedoten maan poliittiseen tilanteeseen.


title: Kiss

text: Sony Music Entertainment ja sen japanilainen tytäryhtiö DefStar Records julkaisivat elokuussa Japanissa albumin "Jigoku-Retsuden – New Recordings Best", joka koostui yhtyeen uudelleen äänittämistä vanhoista kappaleista. Albumista julkaistiin myös erikoispainos, joka sisälsi DVD-formaatissa Kissin vuonna 1977 Japanin Budokanissa taltioiman konsertin. Universal Music julkaisi Japanissa vuoden 2008 kuluessa rajoitettuina erikoisjulkaisuina myös yhdentoista Kiss-albumin laajuisen kokoelmaboksin "Unmasked Box Set" ja kymmenen albumia sisältäneen boksin "Destroyer Box Set".


title: Kiss

text: Lokakuussa 2008 Kiss julkaisi neljä levyä sisältävän kokoelma-albumin "Ikons". Loppuvuodesta yhtye ilmoitti työstävänsä uutta studioalbumia, jonka tuottaa Paul Stanley. Yhtye julkaisi elokuussa 2009 verkkosivustollaan tulevan albumin ensimmäisen singlen ”Modern Day Delilah”. Nimen "Sonic Boom" saanut, Kissin 19. studioalbumi julkaistiin lopulta vuoden 2009 lokakuussa. Se debytoi Yhdysvalloissa albumilistan kakkosena, mikä on yhtyeen uran paras listasijoitus Yhdysvalloissa. "Sonic Boom" myi julkaisuvuonnaan Yhdysvalloissa yhteensä 237 627 kappaletta. ”Modern Day Delilah” -single puolestaan kipusi Mainstream Rock -listan sijalle 50, ja sitä seurasi vielä kaksi muuta singleä: joulukuussa ”Say Yeah”, ja kesäkuussa 2010 ”Never Enough”. "Sonic Boom" sai positiivisen vastaanoton sekä kriitikoiden että fanien keskuudessa, ja albumi ylsi kymmenen parhaan joukkoon Ruotsissa (3.), Norjassa (2.), Saksassa (4.), Itävallassa (6.) ja Suomessa (7.).


title: Kiss

text: Vuonna 2009 Kiss oli ehdolla ensimmäistä kertaa urallaan Rock and Roll Hall of Fameen, mutta yhtye ei tullut valituksi.


title: Kiss

text: "Sonic Boomin" tiimoilta Kiss aloitti Euroopassa -kiertueen, joka käynnistyi Sheffieldistä ja pysähtyi myös Suomessa vuoden 2010 kesäkuussa, kun yhtye konsertoi Tampereen Sauna Open Air -festivaalin pääesiintyjänä. Yhdysvalloissa Kiss toteutti "Sonic Boom" -albumia markkinoineen The Hottest Show on Earth -kiertueen vuosina 2010–2011.


title: Kiss

text: Kesän 2012 aikana Kiss kiersi Pohjois-Amerikassa yhdessä Mötley Crüen kanssa The Tour -kiertueen merkeissä. Heinäkuussa yhtye debytoi uuden singlensä ”Hell or Hallelujah”.


title: Kiss

text: Järjestyksessään 20. Kiss-albumi "Monster" näki päivänvalon vuoden 2012 lokakuussa. Se debytoi Yhdysvalloissa albumilistan kolmantena ja Suomessa sijalla kahdeksan. "Monster", jonka oli "Sonic Boomin" tavoin tuottanut jälleen Paul Stanley, sai osakseen positiivisen vastaanoton ja hyviä arvioita. Albumin myötä Kiss aloitti mittavan Monster Tour -maailmankiertueen, joka käynnistyi marraskuussa Buenos Airesin River Plate -stadionilta. Kiertueen rantautuessa Euroopan mantereelle yhtye otti käyttöönsä uuden The Spider -lavarakennelmansa, ja konsertoi myös Suomessa Helsingin Hartwall-areenalla kesäkuussa 2013.


title: Kiss

text: Vuoden 2013 joulukuussa Rock and Roll Hall of Fame ilmoitti, että Kiss aateloitaisiin sen jäseneksi tulevana keväänä. Kiss oli aiemmin voittanut Rock and Roll Hall of Famen järjestämän yleisöäänestyksen yli 17 prosentin äänimäärällä jättäen taakseen muun muassa Nirvanan ja Deep Purplen. Yhtyeen valinnan myötä syntyi myös huhu, jonka mukaan Kiss soittaisi alkuperäisellä kokoonpanollaan aateloimisseremoniassaan. Gene Simmons ilmoitti "Rolling Stonen" haastattelussa olevansa valmis nousemaan lavalle yhdessä muun alkuperäisen kokoonpanon kanssa, ja alkuperäinen soolokitaristi Ace Frehley kommentoi ajatuksen olevan ”loistava”. Paul Stanley kirjoitti Twitterissä keskustelleensa alkuperäisen rumpali Peter Crissin kanssa yhdessä esiintymisestä. Kiss ei lopulta kuitenkaan soittanut tilaisuudessa lainkaan, mutta alkuperäinen nelikko nousi kuitenkin yhdessä yleisön eteen ensimmäisen kerran sitten vuoden 2000. Taustalla vaikutti Rock and Roll Hall of Famen päätös jakaa tunnustus ainoastaan yhtyeen alkuperäiselle kokoonpanolle. Erityisesti Paul Stanley ja Gene Simmons arvostelivat Rock and Roll Hall of Famea julkisesti päätöksen tiimoilta. Juhlatilaisuus järjestettiin Brooklynissä yhtyeen kotikaupunki New York Cityssa, ja tilaisuuden esipuheen yhtyeelle piti Tom Morello.


title: Kiss

text: Kiss konsertoi vuoden 2014 tammikuussa Los Angelesin Dodger Stadiumilla NHL-liigan ulkoilmaottelussa, jossa pelasivat Anaheim Ducks ja Los Angeles Kings. Yhtye teki kesän 2014 aikana Pohjois-Amerikassa yhteisen kiertueen Def Leppardin kanssa, ja julkaisi myös koko tuotantonsa uudelleen vinyylilevyformaatissa.


title: Kiss

text: Recording Industry Association of America ilmoitti vuoden 2015 syyskuussa, että Kiss oli saavuttanut uransa 30. kultalevyn Yhdysvalloissa. Täten Kiss on eniten kultalevyjä RIAA:n yli 60-vuotisen historian aikana saavuttanut yhdysvaltalainen yhtye. Kesäksi 2016 Kiss suuntasi jälleen kiertueelle. Freedom to Rock Tour vei yhtyeen kaupunkeihin ja pienimpiin esiintymispaikkoihin, joissa se oli harvemmin vieraillut. Vuosina 2017–2018 yhtye teki jälleen maailmankiertueen, Kissworld Tour, joka toi yhtyeen konsertoimaan myös Helsingin Hartwall-areenalle toukokuussa 2017.


title: Kiss

text: Kiss herätti jo uransa alussa huomiota paitsi omaleimaisen ulkoasunsa johdosta. Yhtyeen jäsenten kasvomeikki, nahka- ja elastaaniasuihin pukeutuminen sekä korkeiden platform-kenkien käyttäminen poikkesi huomattavasti muista ajan yhtyeistä. Kasvomeikkien ja esiintymisasujen tarkoitus oli salata yhtyeen jäsenten henkilöllisyys ja korostaa yhtyeen sarjakuvamaista ja myyttistä olemusta. Neljän alkuperäisen jäsenen luomia ja käyttämiä lavahahmoja olivat The Starchild (, laulaja-kitaristi Paul Stanley), The Demon (, laulaja-basisti Gene Simmons), The Spaceman (, kitaristi Ace Frehley) ja The Catman (, rumpali Peter Criss). Yhtyeessä vuosina 1980–1991 soittaneen rumpali Eric Carrin lavahahmo oli The Fox (), ja vuosina 1982–1984 soittaneen kitaristi Vinnie Vincentin hahmo The Warrior (). 2000-luvulla kitaristi Tommy Thayer ja rumpali Eric Singer ovat esiintyneet Ace Frehleyn ja Peter Crissin lavahahmoina, mikä on jakanut mielipiteitä ja herättänyt erimielisyyksiä etenkin yhtyeen vannoutuneimpien fanien keskuudessa.


title: Kiss

text: Näyttävänä live-esiintyjänä tunnetun Kissin konserteista on käytetty muun muassa nimitystä ”rockin Cirque du Soleil”. Yhtyeen konsertteja, joiden olennaisen osan muodostavat muun muassa ennalta suunniteltu koreografia ja runsas pyrotekniikka, on kehuttu maailman näyttävimmiksi. Jo uransa ensimmäisinä vuosina yhtyeellä oli lavalla käytössään suuri valoista rakennettu Kiss-logo, sekä myöhemmin erilaisia hydraulisia nostimia. 1990- ja 2000-luvulla yhtye on hyödyntänyt konserteissaan myös esimerkiksi 3D-grafiikkaa.


title: Kiss

text: Jokainen Kiss-konsertti käynnistyy, kun yhtye kuulutetaan lavalle sanoin ”You wanted the best, you got the best. The hottest band in the world: Kiss!” (). Vuosina 1974–1976, ennen kuin Kiss oli konsertoinut kotimaansa ulkopuolella, kuulutus oli hieman vaatimattomampi: sen mukaan Kiss oli vain ”maan kuumin yhtye” (). Yhtyeen uran alussa kuulutuksen tekeminen oli lähinnä roudareille tai yhtyeen jäsenten turvamiehille uskottu tehtävä, mutta myöhempinä vuosina käytössä on ollut myös nauhoite.


title: Kiss

text: Laulaja-basisti Gene Simmonsilla lienee Kissin jäsenistä näkyvin osa yhtyeen lavaesiintymisessä. Kiss-konserttien aikana Simmonsin The Demon -hahmon show-elementtejä ovat esimerkiksi veren sylkeminen, tulen puhaltaminen ja lavarakenteisiin kiinnitettyjen vaijereiden varassa lentäminen. Kauhuelokuvien ja sarjakuvien ihailijana tunnettu Simmons keksi ajatuksen veren sylkemisestä lavalla Dracula-hahmosta: tarkoitus oli toistaa lavalla Dracula-elokuvien kohtaus, jossa Dracula puraisi uhriaan ja sen jälkeen virnuili suu veressä. Tulen puhaltaminen päätyi Simmonsin ohjelmanumeroksi, koska kukaan muu yhtyeen jäsenistä ei suostunut ottamaan tehtävää itselleen. Simmons harjoitteli tulen puhaltamista yhtyeen manageri Bill Aucoinin palkkaaman taikurin kanssa. Puhaltaessaan tulta Simmons ottaa suuhunsa pienen annoksen lamppuöljyä, nostaa palavan soihdun kasvojensa korkeudelle ja sylkäisee lamppuöljyn suustaan palavaan liekkiin.


title: Kiss

text: Soolokitaristi Ace Frehley kehitti savuava kitara -efektinsä ostettuaan pilailupuodista savupommeja ja ilotulitteita pyrkimyksenään sisällyttää ne osaksi yhtyeen lavaesiintymistä. Frehley laittoi savupommit kitaransa sisään, mutta hänen Gibson Les Paul -kitaransa rakenne aiheutti ongelmia tempun toteuttamisen yhteydessä: kitaran ilmatiiviin peitelevyn vuoksi savu pääsi purkautumaan ulos ainoastaan kitaran mikrofoneille johtavan kanavan kautta. Kitarasoolonsa aikana Frehley sytytti savupommien sytytyslangan, ja savu purkautui ulos kitaran mikrofoneista. Näyttävyydestään huolimatta tempulla oli myös haittavaikutuksensa, sillä se osittain pilasi kitaran laitteiston. Ajoittain efektin epäonnistuminen aiheutti Frehleyn käsiin ja jalkoihin myös palovammoja, minkä vuoksi hän jätti savupommien käytön hetkellisesti, kunnes pystyisi kehittämään efektin käytännöllisemmäksi. Myöhemmin Frehley asensi kitaraansa erikoisvalmisteiset mikrofonit ja juotti kytkennän, joka sytytti savupommin automaattisesti. Myöhemmin Frehley on muun muassa ampunut kitarastaan raketteja ja kiinnittänyt kitaransa lapaan pyöriviä, kipinöitä suihkuavia ilotulitteita. 2000-luvulla myös Tommy Thayer on hyödyntänyt Frehleyn luomia efektejä yhtyeen konserteissa.


title: Kiss

text: Yhtyeen rumpaleiden lavaesiintymisen keskeisin elementti on ollut useimmiten rumpusoolon aikana nouseva rumpukoroke. Uransa alussa yhtyeellä ei ollut käytössään hydraulisia nostimia, joten roudarit nostivat rumpali Peter Crissin rumpukorokkeen kahden ja puolen metrin korkeudelle ketjuin ja lihasvoimin. Kuten savuava kitara, myös nouseva rumpukoroke oli ajoittain haastava toteuttaa: toisinaan roudarit eivät saaneet nostettua rumpukoroketta ylös tasaisesti, minkä vuoksi rumpusetti saattoi liukua korokkeen päällä hallitsemattomasti, ja toisinaan kokoroke saattoi pudota kesken nousun takaisin alas. Kun Kiss otti hydrauliset nostimet käyttöönsä 1970-luvun puolivaiheilla, oli rumpukoroke mahdollista nostaa turvallisesti yhä ylemmäs. Yhtyeessä vuosina 1980–1991 soittaneen Eric Carrin rumpusetti rakennettiin liikkuvan, panssarivaunua muistuttavan korokkeen päälle, joka rumpusoolon aikana liikkui ja ampui tulta. Unmasked Tour -kiertueella Carrin rumpukoroke oli varusteltu pyrotekniikalla. 2000-luvulla rumpali Eric Singerillä on ollut rumpusoolonsa lopuksi mukanaan kipinöitä suihkuava sinko.


title: Kiss

text: Kiss otti vuonna 1977 käyttöönsä silloisen rumpalinsa Peter Crissin rumpusettiä mukailevan nostimen, jonka avulla myös muu yhtye pystyttiin nostamaan lavalla useiden metrien korkeuteen. Yhtye on sittemmin käyttänyt nostimia myös konserttiensa aloituksessa: useimmiten Kiss saapuu konserteissaan lavalle katosta laskettavan nostimen varassa. Vuoden 2013 Monster Tour -kiertueella yhtyeen lavarakennelma oli nimeltään The Spider: Kiss saapui lavalle hämähäkin muotoisen mekaanisen lavarakennelman päällä. Yhtyeellä oli käytössään myös rakennelma, joiden avulla jäsenten oli mahdollista siirtyä esiintymään ilmaan yleisön yläpuolelle.


title: Kiss

text: Kiss on uransa aikana tullut tunnetuksi runsaasta oheistuotetarjonnastaan, joka on laajempi kuin millään muulla yhtyeellä tai ryhmällä. Yhtyeen on sanottu lisensoineen vuosien mittaan yli 3 000 erilaista tuotetta lounaslaatikoista sarjakuviin, toimintafiguureihin ja kondomeihin, minkä johdosta yhtyeen brändi on käytännössä miljardien dollarin arvoinen. Erikoisimpia Kiss-oheistuotteita ovat muun muassa ruumisarkku Kiss Kasket, jollaisessa muun muassa Pantera-yhtyeen kitaristi Dimebag Darrell ja rumpali Vinnie Paul on haudattu.


title: Kiss

text: Laulaja-basisti Gene Simmonsin on sanottu olleen oheistuotteiden saralla yhtyeen jäsenistä kunnianhimoisin ja toimeliain, ja hän on saanut markkinointiratkaisuistaan osakseen myös kielteistä huomiota ja kommentteja. Teoksessaan "Sex Money Kiss" Simmons on kommentoinut oheistuotemäärää seuraavasti: ”Mielestäni on siistiä nähdä kasvoni lounaslaatikossa. Se on hauskaa. Teen tätä itseni takia. Sinun ei ole pakko ostaa sitä.”


title: Kiss

text: Yhtyeen oheistuotteista on muodostunut suosittuja keräilyesineitä, ja etenkin 1970-luvun Kiss-oheistuotteilla, kuten lounaslaatikoilla ja vuoden 1977 alkuperäisillä toimintafiguureilla on merkittävää rahallista arvoa. Yhtyeen jäsenistä valmistetut figuurit olivat jo 1970- ja 1980-luvulla erityisen suosittuja leluja, ja niiden suosio kasvoi entisestään 1990-luvun lopussa Alive/Worldwide Tour- ja Psycho Circus Tour -kiertueiden myötä valmistettujen uusien figuurien myötä. Kiss-aiheisista sarjakuvista tunnetuin, rahallisesti arvokkain ja keräilijöiden keskuudessa halutuin julkaisu on Marvel Comics -kustantamon vuoden 1977 sarjakuva, jonka painomusteeseen sekoitettiin julkisuustempauksena pieni määrä yhtyeen alkuperäisjäsenten omaa verta. Myös 1970-luvun alkuperäinen Kiss-flipperi on keräilyharvinaisuus. Alun perin flipperiä valmistettiin 17 000 yksilöä vuonna 1979, ja vuonna 2011 sen myyntihinta eBay-sivustolla oli jopa 25 000 dollaria.


title: Kiss

text: Kiss on päätynyt myös videopeleihin: vuonna 2000 julkaistiin Kiss-aiheiseen fantasiamaailmaan sijoittuva ensimmäisen persoonan ammuntapeli "", ja vuonna 2001 flipperiaiheinen PlayStation-peli "Kiss Pinball". Yhtye on myös mukana rullalautailupelissä "Tony Hawk’s Underground": eräs pelin kenttä on nimetty yhtyeen "Hotter Than Hell" -albumin mukaan, Gene Simmons on yksi pelin pelattavista hahmoista, ja pelin soundtrackilla on mukana yhtyeen kappaleet ”Lick It Up”, ”Rock and Roll All Nite” ja ”God of Thunder”.


title: Kiss

text: Laulaja-kitaristi Paul Stanleyn ja Gene Simmonsin omistama arena football -joukkue Los Angeles Kiss pelasi Arena Football League -sarjassa vuosina 2014–2016.


title: Kiss

text: Kissin virallinen fanijärjestö on nimeltään Kiss Army, jonka perustivat Bill Starkey ja Jay Evans vuonna 1975 Indianan Terre Hautessa. Kiss Army sai alkunsa tammikuussa 1975, kun Starkey ja Evans yrittivät saada Terre Hauten paikallisen radioasema WVTS:n soittamaan yhtyeen kappaleita. Kaksikko otti asemaan yhteyttä useita kertoja, mutta WVTS ei suostunut kuitenkaan soittamaan Kissin kappaleita. Starkey ja Evans alkoivat lähetellä asemalle kirjeitä, joissa he kutsuivat itseään ”Kiss-armeijaksi” (). Vuoden 1975 heinäkuuhun mennessä WVTS oli jo alkanut soittamaan Kissin musiikkia ja myös maininnut Kiss Armyn usein nimeltä. Pian kanavaa kuunnelleet Kiss-fanit alkoivat ottaa asemaan yhteyttä tiedustellen, miten he voisivat liittyä Kiss Armyn jäseniksi.


title: Kiss

text: Kiss Armyn on sanottu olevan maailman uskollisin fanijärjestö, ja sen jäsenmäärä kasvaa yhä. Kiss Army on järjestönä maailmanlaajuinen: sillä on lukemattomia maakohtaisia jaostoja. Myös Suomessa on oma aktiivinen kannattajajaosto, Kiss Army Finland. Suomen Kiss Armyn perusti ensimmäisen kerran 1990-luvulla Tomi Putaansuu, joka ei kuitenkaan ole enää mukana sen toiminnassa. Alkuperäinen yhdistys lopetti toimintansa muutaman vuoden jälkeen, mutta aloitti toimintansa uudelleen vuonna 2005 ja rekisteröityi virallisesti yhdistykseksi vuonna 2008.


title: Kiss

text: Kiss Army -logon on suunnitellut Vincent DiGerlando vuonna 1976 Kiss-manageri Bill Aucoinin pyynnöstä. Yhtye julkaisi albumiensa oheisliitteenä 1970-luvulla lomakkeita, joiden avulla levyn ostanut henkilö saattoi liittyä järjestön jäseneksi. Ensimmäisen kerran liittymislomake oli mukana vuoden 1976 albumin "Destroyer" liitteenä.


title: Kiss

text: Kissin innoittajina ovat toimineet muun muassa 1960- ja 1970-luvun shock rock -yhtye/artisti Alice Cooper, New York Dolls, Elvis Presley, The Who, Rolling Stones, Led Zeppelin sekä Simmonsin mukaan yhtenä suurimmista vaikuttajista Slade.


title: Kiss

text: Kiss on ollut monen kuuluisan artistin ja yhtyeen esikuva. Ulkomaalaisista yhtyeistä Kiss-vaikutteita ovat saaneet muun muassa X Japan, Dokken, Faster Pussycat, Guns N’ Roses, Mötley Crüe, Iron Maiden, Pantera, Poison, Ratt, Skid Row, Slipknot, Van Halen, Black Veil Brides ja Warrant. Kissin esikuvakseen eri haastatteluissa tunnustaneita artisteja on myös pitkä liuta: muun muassa Sebastian Bach, Mr. Lordi, Slash, Scott Ian, Gilby Clarke, Tommy Lee, Bret Michaels ja Rob Zombie.


title: Kiss

text: Kiss on auttanut myös monia yhtyeitä urallaan eteenpäin ottamalla nämä kiertueilleen lämmittelijöiksi. Kissin tunnetuimpia lämmittelijöitä ovat olleet Iron Maiden, Van Halen, Mötley Crüe, Accept, AC/DC ja Bon Jovi.


title: Kiss

text: Kissin esikuvakseen tunnustaneista tunnetuimpia suomalaisia yhtyeitä ovat Lordin lisäksi HIM, Thunderstone ja The 69 Eyes. Suomalaisista tunnetuin Kiss-fani lienee Lordi-yhtyeen Tomi Putaansuu. Hän on myös myöntänyt oman yhtyeensä saaneen runsaasti vaikutteita Kissiltä, muun muassa platform-kengät, maskit ja näyttävä pyrotekniikka.


title: Kiss

text: Kiss, Aerosmith, Led Zeppelin ja Queen tekivät kymmenilletuhansille katsojille tarkoitetuista stadion- ja urheiluhalliesiintymisistä tavallisia jo 1970-luvulla. Tätä perinnettä ovat jatkaneet 1980-, 1990- ja 2000-luvuilla suurille yleisöjoukoille esiintyneet Bruce Springsteen, Rolling Stones ja U2. Parhaimmillaan Kiss on esiintynyt jopa 200 000 katsojalle, Brasilian Rio de Janeirossa.


title: Kiss

text: Kiss sai oman tähden Hollywood Walk of Fame -kadun muusikoille varattuun osaan 11. elokuuta 1999. Clevelandissä Ohiossa sijaitsevan Rock and Roll Hall of Famen jäseneksi Kiss pääsi vuonna 2014.


title: Kiss

text: Kiss on historian kolmanneksi menestynein yhtye kultalevyjen määrissä mitattuna (24). Ainoastaan The Beatles ja Rolling Stones ovat keränneet Yhdysvalloissa enemmän kultalevyjä. Lisäksi yhtyeen 28 albumista peräti 26 on myynyt joko kultaa, platinaa tai multiplatinaa. Ainoastaan The Beatles on pystynyt parempaan.


title: Kiss

text: Kiss on myynyt myös Detroitin Tiger Stadiumin 40 000 katsomopaikkaa loppuun ennätyksellisen nopeasti, jopa 47 minuutissa. Yhtyeen reunion-kiertue vuodelta 1996 on yhä yksi maailman tuottoisimmista kiertueista. Vuonna 2007 julkaistu KISS-sarjakuva "KISS 4K" on maailman suurin sarjakuva.


title: Kiss

text: Keväällä 2008 Kiss myi Suomessa yli 13 000-paikkaisen Hartwall-areenan loppuun kuudessa minuutissa, joka on kaikkien aikojen ennätysaika Suomessa yhdessä Rammsteinin vuoden 2010 järjestämän konsertin lippujen loppuunmyyntiajan kanssa. Suuren kysynnän vuoksi Kissille järjestettiin Hartwall-areenalle toinenkin konsertti. Myös se myytiin yhdeksässä minuutissa loppuun ja se on Euroopan ennätys.Alla listattuna esiintymispaikka ja -aika sekä kiertue, jonka aikana yhtye vieraili Suomessa.


title: Mr. Big

text: Mr. Big on yhdysvaltalainen rock-yhtye, jonka basisti Billy Sheehan perusti vuonna 1988. Sheehanin ohella yhtyeen tunnetuimpaan kokoonpanoon kuuluvat kitaristi Paul Gilbert, laulaja Eric Martin ja rumpali Pat Torpey. Yhtyeen musiikkityyli vaihtelee pop-balladimaisesta rock-ilmaisusta raskaampaan tilutukseen.


title: Mr. Big

text: Yhtye tuli suosituksi toisella albumillaan "Lean into It" (1991), joka ylsi platinamyyntiin (1 000 000) Yhdysvalloissa. Albumilta singlenä julkaistu balladi ”To Be with You” oli vuonna 1992 kolme viikkoa Billboard Hot 100 -listan ensimmäisenä. Myöhempien julkaisujen myötä yhtye menetti maailmanlaajuista suosiotaan, mutta oli kuitenkin Japanissa erittäin suosittu koko ensimmäisen olemassaolonsa ajan.


title: Mr. Big

text: Kitaristi Gilbert jätti yhtyeen 1990-luvun lopulla ja hänet korvasi Richie Kotzen kahden albumin ajaksi. Yhtye hajosi vuonna 2002, mutta teki paluun alkuperäisessä kokoonpanossaan vuonna 2009.


title: Mr. Big (brittiläinen yhtye)

text: Mr. Big on 1970-luvun alkupuolella perustettu brittiläinen yhtye. Sen ensimmäinen albumi julkaistiin vuonna 1975, mutta yhtye sai suosiota vasta julkaistuaan vuonna 1977 kappaleensa "Romeo". Yhtye kuitenkin hajosi vielä 1970-luvun lopulla.


title: Poison (yhtye)

text: Poison on yhdysvaltalainen glam metal -yhtye.


title: Poison (yhtye)

text: Poisonin perustivat Pennsylvanian Mechanicsburgissa vuonna 1983 laulaja Bret Michaels, kitaristi Matt Smith, basisti Bobby Dall ja rumpali Rikki Rockett. Kitaristi C.C. DeVille liittyi yhtyeeseen vuonna 1985 ja yhtye solmi levytyssopimuksen Enigma Recordsin kanssa. Poison julkaisi debyyttialbuminsa "Look What the Cat Dragged In" vuoden 1986 elokuussa ja albumi nousi hittisinglensä "Talk Dirty to Me" johdolla menestyksekkääksi julkaisuksi yhtyeen kotimaassa. Yhtye teki kansainvälisen läpimurtonsa seuraavalla studioalbumillaan "Open Up and Say...Ahh!" joka ylitti platinalevymyynnin Yhdysvalloissa jo julkaisuvuotensa aikana ja sisälsi muun muassa "Billboard Hot 100"-singlelistan kärkikymmenikköön yltäneet hitit "Nothin' But a Good Time", "Every Rose Has Its Thorn" ja "Your Mama Don't Dance".


title: Poison (yhtye)

text: C.C. DeVille lähti yhtyeestä livealbumin "Swallow This Live" julkaisun jälkeen vuonna 1991 ajauduttuaan riitoihin Bret Michaelsin kanssa. DeVillen korvanneen Richie Kotzenin kanssa nauhoitettu "Native Tongue" julkaistiin vuonna 1993, mutta se oli monille yhtyeen kuuntelijoille pettymyksellinen julkaisu blues- ja funk-vaikutteidensa vuoksi, ja tämän lisäksi Poisonin edustaman 1980-luvun pop-höystetyn metallimusiikin suosio oli laskenut nopeasti vuosikymmenen vaihteessa. Kotzen erotettiin yhtyeestä kesken albumia seuranneen kiertueen kun selvisi, että tämä oli ajautunut suhteeseen rumpali Rikki Rockettin naisystävä Deanna Even kanssa.


title: Poison (yhtye)

text: Kotzenin korvasi Blues Saranceno, jonka pesti yhtyeessä ei ollut paljoakaan Kotzenin vastaavaa pidempi; Saranceno esiintyi vain 1990-luvun puolivälissä nauhoitetulla studioalbumilla "Crack a Smile... and More!", joka julkaistiin kuitenkin vasta vuonna 2000. Vuonna 1999 C.C. DeVille ja Bret Michaels pystyivät sopimaan erimielisyytensä, ja yhtyeen klassinen kokoonpano teki paluun ja julkaisi myös kokoelma-albumin ""


title: Poison (yhtye)

text: Laulaja Bret Michaels, kitaristi Matt Smith, basisti Bobby Dall ja rumpali Rikki Rockett perustivat Poisonin vuonna 1983 Pennsylvanian Mechanicsburgissa. Yhtye muutti Los Angelesiin vuonna 1984, mutta vastikään isäksi tullut ja yhtyeen tulevaisuuden suhteen epävarma Smith jätti yhtyeen vuonna 1985 ja palasi takaisin Pennsylvaniaan. Yhtye tarvitsi nopeasti korvaajan Smithille, ja yhtyeeseen pyrkivät muun muassa sittemmin Guns N' Rosesissa menestynyt Saul "Slash" Hudson ja Joe Perry Projectin Steve Silva, kunnes C.C. DeVille liittyi yhtyeeseen vuonna 1985.


title: Poison (yhtye)

text: DeVillen liittymisen jälkeen yhtye solmi levytyssopimuksen Enigma Recordsin kanssa ja aloitti kappaleiden työstön debyyttialbumiaan varten. "Look What the Cat Dragged In" -nimen saanut debyyttialbumi julkaistiin vuoden 1986 elokuussa ja se nousi yllättäen menestyksekkääksi julkaisuksi Yhdysvalloissa singlejen "I Want Action" ("Billboard Hot 100" -listan 50., "I Won't Forget You" ("Billboardin" listan 13.) ja "Talk Dirty to Me" ("Billboardin" listan yhdeksäs) johdosta. Albumia seurannut kiertue sai positiivisen vastaanoton ja yhtye aloitti seuraavan albuminsa työstämisen vuonna 1987 tuottaja Tom Wermanin kanssa.


title: Poison (yhtye)

text: Poisonin toinen studioalbumi "Open Up and Say...Ahh!" julkaistiin vuoden 1988 toukokuussa ja se nousi Yhdysvalloissa "Billboard 200"-albumilistan toiselle sijalle ja sisälsi myös Bret Michaelsin säveltämän yhtyeen balladin "Every Rose Has Its Thorn", joka nousi "Billboard Hot 100"-listan kärkeen albumin julkaisun vanavedessä. Vuoden 1990 "Flesh & Blood"-albumia seuranneella kiertueella kolme menestysalbumia ja -kiertuetta alkoivat vaatimaan veronsa; C.C. DeVille painiskeli päihdeongelmiensa kanssa ja ajautui riitoihin Bret Michaelsin kanssa, minkä seurauksena häntä pyydettiin lähtemään yhtyeestä livealbumin "Swallow This Live" julkaisun jälkeen.


title: Poison (yhtye)

text: DeVillen korvasi Richie Kotzen, jonka kanssa yhtye aloitti seuraavan studioalbuminsa "Native Tonguen" työstämisen vuonna 1992. Albumi julkaistiin vuonna 1993 ja se osoittautui musiikilliselta tarjonnaltaan epäonnistuneeksi julkaisuksi ja saavutti Yhdysvalloissa yhtyeelle aiempaa vaisumman listasijoituksen päätyen "Billboard 200" -listan sijalle 16. Rikki Rockettin ja Kotzenin välit kiristyivät kun Kotzenin ja Rockettin naisystävä Deanna Even salasuhde paljastui. Tämän seurauksena Kotzen erotettiin yhtyeestä ja hänen tilalleen tuli Blues Saranceno.


title: Poison (yhtye)

text: Kokoonpanovaihdoksien lomassa yhtye pyrki nauhoittamaan seuraavaa studioalbumiaan "Crack a Smile... and More". Vuonna 1996 raitistunut C.C. DeVille teki paluun yhtyeeseen ja levy-yhtiö Capitol Records päätti julkaista uuden studioalbumin sijasta yhtyeen vahoista hiteistä koostetun kokoelma-albumin "Poison's Greatest Hits 1986–1996" vauhdittamaan paluukiertueen lipunmyyntiä, kunnes "Crack a Smile... and More!" julkaistiin pitkän odotuksen jälkeen vuonna 2000. Samana vuonna yhtye julkaisi myös ensimmäisen levytyksensä klassisella kokoonpanolla lähes kymmeneen vuoteen, kun sekä live- että studiomateriaalia sisältänyt "Power to the People" ilmestyi vuoden 2000 kesällä.


title: Poison (yhtye)

text: Yhtye on julkaissut comebackinsa jälkeen kokoelmia ja cover-levyn "Poison'd!" (2007).


title: Ratt

text: Ratt (kirjoitetaan usein myös RATT) on yhdysvaltalainen glam metal -yhtye. Se oli suosituimmillaan 1980-luvulla, jolloin glam metal-genre oli muutenkin suosionsa huipulla. Ratt kuului Mötley Cruen ohella genren tunnetuimpiin yhtyeisiin ja sen albumit ovat myyneet pelkästään Yhdysvalloissa n. 15 miljoonaa kappaletta. Rattin ensimmäinen albumi "Out of the Cellar" möi välittömästi moninkertaista platinaa. Yhtyeen tunnetuimpia kappaleita ovat mm. "Round and Round", "Lay it Down", "Wanted Man" ja "You're in Love". Ratt on menestysvuosiensa jälkeen hajonnut pariinkin otteeseen ja varsinkin 2010-luvun aikana yhtye on tullut tunnetuksi lähinnä miehistönvaihdoksistaan ja oikeusjutuista liittyen yhtyeen nimen käyttöoikeuksiin.


title: Ratt

text: Yhtyeen juuret ovat vokalisti Stephen Pearcyn vuonna 1976 perustamassa, San Diegosta tulleesta Mickey Ratt-yhtyeessä. Yhtye koki lukuisia miehistönvaihdoksia alkuvuosinaan. Tunnetuimpia varhaisia jäseniä ovat mm. Rough Cutt-yhtyeessä myöhemmin vaikuttaneet Chris Hager ja Matt Thorr sekä Ozzy Osbournen yhtyeestä sittemmin tutuksi tullut kitaristi Jake E Lee. Mickey Ratt teki lukuisia demoja sekä omakustannesinglen "Dr Rock" / "Drivin' on E" vuonna 1980. Yhtye oli myös muuttanut San Diegosta Los Angelesiin, jossa uuden sukupolven heavy metal-yhtyeet olivat saamassa jalansijaa Sunset Stripin baareissa Van Halenin vanavedessä.


title: Ratt

text: Vuonna 1981 yhtye lyhensi nimensä muotoon Ratt. Klassinen kokoonpano alkoi muodostua kun Pearcyn ystävä, kitaristi Robbin Crosby liittyi yhtyeeseen samana vuonna. Myös toinen kitaristi, 18-vuotias Warren DeMartini tuli mukaan saman vuoden lopulla Jake E Leen suosituksesta. Näihin aikoihin yhtyeen levyttämä "Tell the World"-kappale julkaistiin Metal Blade Recordsin "Metal Massacre I"-kokoelmalla, joka esitteli uusia heavy metal-yhtyeitä. Kokoonpano vakiintui, kun rumpali Bobby Blotzer ja basisti Juan Croucier liittyivät yhtyeeseen vuonna 1982.


title: Ratt

text: Heinäkuussa 1983 yhtye sai levytyssopimuksen Time Coast Music-yhtiöltä. Samana vuonna julkaistiin 6 kappaletta sisältänyt debyytti-EP, yksinkertaisesti "Ratt"-nimellä. Se sai hyvän vastaanoton ja huomion isommilta levy-yhtiöiltä ja pian Atlantic Records nappasi yhtyeen. Yhtye alkoi levyttämään ensilevyään "Out of the Cellar", joka julkaistiin maaliskuussa 1984. Levy oli välitön menestys niin kriitikoiden ja fanienkin keskuudessa. Glam metal-genre oli nousussa samoihin aikoihin mm. Mötley Cruen, Bon Jovin ja Quiet Riotin kaltaisten yhtyeiden menestyksen myötä ja Ratt pääsi mukaan samaan aaltoon.


title: Ratt

text: Albumilta nousi monta yhtyeen tulevaa klassikkoa kuten "Round and Round", "Wanted Man", "Lack of Communication" ja "Back for More". Crosbyn ja DeMartinin sähköinen tuplakitarointi yhdistettynä Pearcyn seksuaalisväritteisiin lyriikoihin ja lauluääneen sekä yhtyeen glam-imagoon mahdollisti yhtyeen nousun uuden MTV-musiikkikanavan vakiokasvoiksi ja myös konserteissa riitti yleisöä. "Out of the Cellar" möi lopulta kolminkertaista platinaa.


title: Ratt

text: Toinen studioalbumi "Invasion of Your Privacy" julkaistiin vuonna 1985. Se sisälsi hitit "You're in Love" ja "Lay it Down" ja möi tuplaplatinaa. Vaikkakaan se ei ollut aivan ensilevyn tasoinen myynti- ja arvostelumenestys, on se korkeasti arvostettu fanien keskuudessa. Levyn myötä yhtye teki ison kiertueen ympäri maailmaa esiintyen mm. Doningtonin Monsters of Rock-festivaaleilla elokuussa 1985.


title: Ratt

text: Vuoden 1986 "Dancing Undercover" ei saanut enää menestystä kriitikoiden keskuudessa, mutta möi kuitenkin platinalevyn arvoisesti. Albumin tunnetuin kappale lienee "Body Talk", joka oli myös Eddie Murphyn "The Golden Child"-elokuvan soundtrackilla. Yhtyeen vuoden 1987 yhteiskiertue Poison-yhtyeen kanssa oli suuri menestys kaupallisesti ja sisälsi mm. esiintymisen Madison Square Gardensissa.


title: Ratt

text: 1988 julkaistu studioalbumi "Reach for the Sky" sai myös kritiikkiä arvostelijoilta. Vaikkakin se oli edellistä levyä pirteämpi kokonaisuus, syytettiin yhtyettä saman kaavan toistamisesta levy toisensa jälkeen. Levy jatkoi kuitenkin yhtyeen platinalevyjen sarjaa, mutta jäi viimeiseksi yhtyeen hovituottaja Beau Hillin kanssa. Albumin kappaleet "Way Cool Jr." ja "I Want a Woman" saivat soittoaikaa MTV:llä. Yhtye kiersi menestyksekkäästi maailmalla, mutta vuoden 1989 kevään Pohjois-Amerikan kiertue jouduttiin perumaan huonon lipunmyynnin vuoksi.


title: Ratt

text: Menestyksen alkaessa laskemaan yhtye otti uudet keinot käyttöön. Tulevalle "Detonator"-albumille yhteistyökumppaniksi otettiin Bon Jovin kanssa menestyksekkäästi työskennellyt Desmond Child ja inspiraatiota haettiin juuri Bon Jovin, Mötley Cruen ja Def Leppardin menestysalbumeilta. Yhtyeellä oli kuitenkin myös sisäisiä ongelmia, kun kitaristi Robbin Crosbyn päihteiden käyttö oli noussut yhtyeen toimintaa haittaavaksi. Jo parilla aiemmalla albumilla oli kitarointivastuu siirtynyt entistä enemmän Warren DeMartinin harteille. "Detonator"-albumin nauhoitusvaiheessa Crosby meni katkaisuhoitoon eikä pystynyt osallistumaan täysipainoisesti albumin tekoon. "Detonator" julkaistiin elokuussa 1990 ja kappaleista "Shame Shame Shame" ja "Lovin' You is a Dirty Job" julkaistiin futuristiset ja seksuaalisväritteiset musiikkivideot. Uudistuminen ei näkynyt kuitenkaan menestyksenä, sillä albumi möi "vain" kultalevyn arvoisesti ja keikkapaikat alkoivat pienenemään.


title: Ratt

text: Yhtyeen konsertit Japanissa keväällä 1991 jäivät klassisen kokoonpanon viimeisiksi. Robbin Crosby oli katkaisuhoidosta huolimatta repsahtanut jälleen aineisiin ja tämä vaikutti yhtyeen esiintymisiin kyseisellä kiertueella. Kiertueen jälkeen Crosby jäi yhtyeen toiminnasta pois ja loppuvuoden 1991 keikoilla sekä MTV:n Unplugged-ohjelmassa häntä tuurasi saksalaiskitaristi Michael Schenker. Vuoden 1991 lopulla yhtye, nelimiehisenä, julkaisi vielä singlen "Nobody Rides for Free" (elokuvan "Point Break" soundtrackilla) sekä kokoelma-albumin "Ratt & Roll 81-91". Helmikuussa 1992 yhtye hajosi Stephen Pearcyn ilmoittaessa yllättäen jättävänsä yhtyeen.


title: Ratt

text: Vuonna 1996 Rattin jäsenet keskustelivat yhtyeen uudelleenkasaamisesta. Robbin Crosbyn fyysinen kunto oli kuitenkin siinä pisteessä, ettei hän pystyisi enää osallistumaan kiertueille tai levytykseen. Myös Juan Croucier jättäytyi pois ja hänen tilalleen otettiin basistiksi Robbie Crane ja näin yhtye jatkoi nelimiehisenä (Pearcy, DeMartini, Blotzer, Crane) Stephen Pearcyn soittaessa rytmikitaraa tarvittaessa.


title: Ratt

text: Yhtye teki sopimuksen Sonyn kanssa vuonna 1998 ja uutta musiikkia sisältävä studioalbumi "Ratt" julkaistiin vuonna 1999. Musiikillisesti albumi siirtyi 1980-luvun glam metallista enemmän perinteisempään blues rockia kohti. Singlenä julkaistu "Over the Edge" nousi niukasti top 40:een singlelistoilla, mutta albumi itse ei yltänyt isompaan menestykseen. Samoihin aikoihin Keri Kelli liittyi yhtyeeseen toiseksi kitaristiksi. Vuonna 2000 Stephen Pearcy jätti jälleen yhtyeen siirtyen soolouralle ja myös Kelli jätti yhtyeen samoihin aikoihin.


title: Ratt

text: DeMartini, Blotzer ja Crane jatkoivat Ratt-nimellä soittamista ja kiertueita, vaikkakin Stephen Pearcy yrittikin tätä oikeusteitse estää. Uusiksi jäseniksi tulivat laulaja Jizzy Pearl ja kitaristi John Corabi. Vuonna 2001 Robbin Crosby kertoi julkisesti olevansa HIV-positiivinen. Hän menehtyi heroiinin yliannostukseen seuraavan vuoden kesäkuussa 42-vuotiaana. Crosby ehti olla mukana yhtyeen VH 1:n "Behind the Music"-jaksossa, joka esitettiin vuonna 2006.


title: Ratt

text: Samana vuonna lähtivät liikkeelle myös huhut Pearcyn ja Croucierin paluusta yhtyeeseen. Tämä toteutui seuraavana vuonna osittain Pearcyn palattua yhtyeeseen Croucierin jättäydyttyä pois. Ratt teki kiertueita yhdessä Poisonin ja Wingerin kanssa aina Kauko-Itää myöten. John Corabi jäi pois yhtyeestä vuonna 2008 ja hänet korvasi Carlos Cavazo.


title: Ratt

text: Vuonna 2009 yhtye teki sopimuksen Roadrunner Recordsin kanssa ja uusin studioalbumi "Infestation" julkaistiin seuraavana vuonna. Se nousi Yhdysvaltain listoilla top-30:een ja sai positiivista kritiikkiä. Kitaristi Warren DeMartini kertoi yhtyeen hakeneen albumilla vaikutteita vuosien 1984-1985 ajoilta. Vuoden 2010 lopulla huhut yhtyeen hajoamisesta lähtivät kuitenkin jälleen liikkeelle sisäisten erimielisyyksien vuoksi. Yhtye ilmoittikin jäävän määrittelemättömän pituiselle tauolle albumin kiertueen jälkeen.


title: Ratt

text: Vuoden 2012 alussa Robbie Crane ilmoitti jättävänsä yhtyeen ja hänen tilalleen palasi 1980-luvun menestysvuosina mukana ollut Juan Croucier. Yhtye teki kiertueita ja myös uuden materiaalin levyttämisestä oli puhetta. Huhtikuussa 2014 laulaja Stephen Pearcy ilmoitti kuitenkin jälleen jättävänsä yhtyeen jatkuvien sisäisten erimielisyyksien vuoksi.


title: Ratt

text: Syyskuussa 2015 rumpali Bobby Blotzer ilmoitti ottaneensa Ratt-nimen oikeudet käyttöön ja kokosi ympärilleen yhtyeen, jolla lähti kiertämään Amerikkaa vuonna 2016. Blotzer vetosi hänen, DeMartinin ja Pearcyn 2000-luvulla perustamaan WBS Inc.-yhtiöön, joka omisti Rattin nimen. Pearcy oli aiemmin myynyt osuutensa, joten Blotzer ja DeMartini olivat yhtiön ainoat jäsenet. DeMartini yritti pysäyttää Blotzerin oikeusteitse tässä kuitenkin aluksi onnistumatta. Blotzer oli aiemmin haastanut oikeuteen myös basisti Juan Croucierin, joka oli käyttänyt Ratt-nimeä soolokeikoillaan.


title: Ratt

text: Vuoden 2016 lopulla Pearcy, DeMartini ja Croucier ilmoittivat kuitenkin ottavansa Ratt-nimen käyttöön vetoamalla alkuperäiseen 1980-luvulla tehtyyn sopimukseen, joka oli edelleen voimassa. Kolmikko, yhdessä Carlos Cavazon ja uuden rumpalin Jimmy DeGrasson kanssa tekivät Back for More-kiertueen vuonna 2017. Blotzer, jonka muu yhtye irtisanoi sopimuksesta, on kertonut jatkavansa oikeustaistelua vanhoja yhtyetovereitaan vastaan.


title: Ratt

text: 2018 maaliskuussa mediassa alkoi levitä huhuja, joiden mukaan kitaristi Warren DeMartini on erotettu Rattista. Yhtyeen lähipiirin mukaan kyse oli "vakavista ongelmista kolmen alkuperäisjäsenen kesken". Muutamaa päivää myöhemmin Carlos Cavazo vahvisti asian ja kertoi myös itse jättävän yhtyeen, sillä hän ei nähnyt siinä tulevaisuutta ilman DeMartinia. Myös rumpali Jimmy DeGrasso jätti yhtyeen samoihin aikoihin.


title: Ratt

text: Alkuperäisjäsenet Stephen Pearcy ja Juan Croucier aikoivat kuitenkin jatkaa yhtyeessä ja julkistivat uuden kiertueen alkavan heinäkuussa 2018, mutta eivät kuitenkaan maininneet, keitä muita uudessa kokoonpanossa soittaisi. Muun muassa Jake E Leen ja George Lynchin nimet mainittiin kitaristiehdokkaina. Pitkän spekulaation jälkeen heinäkuussa 2018 julkistettiin uusi kokoonpano, jossa Pearcyn ja Croucierin lisäksi soittavat kitaristit Jordan Ziff ja Chris Sanders sekä rumpali Pete Holmes.


title: Ratt

text: Heinäkuussa 2018 alkanut kiertue on nimeltään "New Breed of Ratt" (suom. ""Rattin uusi rotu"") ja Pearcy ja Croucier totesivat lehdistötiedotteessa keskittyvänsä tulevaisuuteen uudella kokoonpanolla ja että alkuperäiskokoonpanon haikailu olisi joka tapauksessa mahdotonta Robbin Crosbyn kuoleman johdosta. Vuonna 2019 yhtye tulee juhlistamaan "Out of the Cellar"-albumin 35-vuotisjuhlaa.


title: Ratt

text: Jäsenten luettelo on aloitettu ensimmäisen levyttävän kokoonpanon jäsenistä. Yhtyeessä soitti Stephen Pearcyn ohella lukuisia muusikoita vuosina 1976-1982.


title: Quiet Riot

text: Quiet Riot on yhdysvaltalainen heavy metal -yhtye. Se perustettiin vuonna 1973. Pian se teki Columbia Recordsin kanssa levytyssopimuksen. Kahden julkaistun albumin jälkeen kitaristi Randy Rhoads jätti yhtyeen vuonna 1980. Yhtye hajosi, mutta vuonna 1982 yhtyeen laulaja Kevin DuBrow perusti sen uudelleen. Kukaan muu alkuperäinen jäsen ei enää ollut kiinnostunut yhtyeestä, joten hän hankki Quiet Riotiin uuden miehistön. Saman vuoden syyskuussa he solmivat levytyssopimuksen CBS Recordsin kanssa. Vuonna 1983 julkaistiin albumi "Metal Health", joka sisältää yhtyeen tunnetuimman hitin, version Sladen hitistä ”Cum On Feel the Noize”. Basisti Rudy Sarzo jätti yhtyeen vuonna 1985. Hänet saatiin pian korvattua, mutta vuonna 1991 DuBrow perusti uuden yhtyeen, Heatin. Hän palasi Quiet Riotiin kahden vuoden kuluttua. Yhtyeen entinen basisti Rudy Sarzo liittyi yhtyeeseen uudelleen vuonna 1997. Yhtye hajosi vuonna 2003, mutta kokosi rivinsä uudelleen ja kiersi Yhdysvalloissa vuonna 2005 "Rock Never Stops 2005" -kiertueella yhdessä FireHousen, Rattin ja Cinderellan kanssa. DuBrow kuoli marraskuussa 2007.


title: Skid Row (yhdysvaltalainen yhtye)

text: Skid Row on yhdysvaltalainen hard rock -yhtye, joka perustettiin New Jerseyssä vuonna 1986. Yhtyeen levyjä on myyty maailmanlaajuisesti yli 20 miljoonaa kappaletta.


title: Skid Row (yhdysvaltalainen yhtye)

text: Skid Row’n vuonna 1989 ilmestynyt debyyttialbumi "Skid Row" menestyi hyvin: se sai Yhdysvalloissa triplaplatinaa 11. tammikuuta 1991 ja ylitti viisinkertaisen platinalevyn rajan vuonna 1995. Seuraava, vuoden 1991 albumi "Slave To The Grind" rikkoi vielä samana vuonna Yhdysvalloissa platinarajan ja vuonna 1998 kaksinkertaisen platinarajan.


title: Skid Row (yhdysvaltalainen yhtye)

text: Pian toisen albumin julkaisun jälkeen yhtyeen suosio alkoi kuitenkin laskea. Vuonna 1995 julkaistu kolmas virallinen albumi "Subhuman Race" ei ylittänyt enää edes kultalevyrajaa. Yhtye hajosi pian albumin julkaisun jälkeen, mutta perustettiin myöhemmin uudelleen. Tällöin laulaja ja rumpali olivat jo kuitenkin vaihtuneet. Ensimmäinen tauon jälkeinen albumi "Thickskin" ilmestyi vuonna 2003.


title: Skid Row (yhdysvaltalainen yhtye)

text: Skid Row’n kenties tunnetuimmat kappaleet ovat ”Wasted Time”, ”18 and Life”, ”I Remember You”, ”Youth Gone Wild” ja ”Quicksand Jesus”.


title: Skid Row (yhdysvaltalainen yhtye)

text: Yhtyettä alettiin koota, kun Dave ”The Snake” Sabo työskenteli musiikkikaupassa. Hän keskusteli Rachel Bolanin kanssa, ja he huomasivat olevansa samoilla linjoilla. Kummatkin tunsivat edellisistä yhtyeistään rumpali Rob Affuson ja kitaristi Scotti Hillin. Vaikka soitto sujui loistavasti, he tarvitsivat uuden laulajan.


title: Skid Row (yhdysvaltalainen yhtye)

text: Sabo asui vain muutaman korttelin päässä Jon Bon Jovista ja oli tämän lapsuuden- ja nuoruudenystävä. Dave myös soitti Bon Jovin ensimmäisellä hitillä ”Runawayllä” kitaraa. Myöhemmin Dave korvattiin Richie Samboralla. Jon Bon Jovi toimitti Sabon yhtyeen managerinsa Doc McGheen huostaan. Bon Jovi taivutteli vielä toistaiseksi nimeämättömän yhtyeen erottamaan ensimmäisen laulajansa Matt Fallonin. Fallonin erottamisen jälkeen yhtye löysi uuden laulajan, Sebastian Bachin, jonka Sambora oli kuullut laulavan rock-valokuvaaja Mark Weissin häissä. Nelikko lähetti Bachille demonauhansa, minkä jälkeen Bach liittyi yhtyeeseen. Yhtye nimettiin Skid Row’ksi.


title: Skid Row (yhdysvaltalainen yhtye)

text: Vuonna 1989 Skid Row julkaisi ensimmäisen albuminsa "Skid Row". Albumin suurin hitti ”18 and Life” oli MTV:n soitetuimpia kappaleita useita viikkoja. Toinen hitti albumilta oli ”Youth Gone Wild”.


title: Skid Row (yhdysvaltalainen yhtye)

text: Ennen toisen albuminsa julkaisua Skid Row ehti käydä maailmankiertueella Japanissa, Venäjällä ja Yhdysvalloissa. Vuonna 1990 Skid Row esiintyi samassa tapahtumassa Guns N’ Rosesin ja Metallican kanssa RIP Magazinen järjestämässä tapahtumassa. Konsertissa artistit esittivät toistensa kappaleita. Bach lauloi Guns N’ Rosesin kappaleen ”You’re Crazy” ja Axl Rose lauloi Skid Row’n ”Piece of Men”.


title: Skid Row (yhdysvaltalainen yhtye)

text: Loppuvuodesta 1991 Skid Row julkaisi toisen albuminsa, "Slave to the Grind", joka oli vuoden myydyimpiä albumeita. Hyvän levymyyntinsä ja suuren ihailijajoukkonsa ansiosta Skid Row lähti samalle kiertueelle Panteran ja Guns N’ Rosesin kanssa.


title: Skid Row (yhdysvaltalainen yhtye)

text: Vuonna 1992, kun Skid Row oli jo ehtinyt olla kiertueella, he eivät enää keksineet omia kappaleita. He päättivät tehdä EP:n "B-Side Ourselves", jossa oli cover-versiot Kissin, Ramonesin, Judas Priestin, Jimi Hendrixin ja Rushin kappaleista.


title: Skid Row (yhdysvaltalainen yhtye)

text: Neljäs albumi "Subhuman Race" sisälsi muutaman hyvän hitin, mutta Skid Row’n musiikkivideot eivät enää soineet MTV:llä.


title: Skid Row (yhdysvaltalainen yhtye)

text: Skid Row menestyi pitkälti keulakuvansa Sebastian Bachin ansiosta, mutta muut jäsenet erottivat Bachin yhtyeestä vuonna 1996 keskinäisten erimielisyyksien takia. Yhtyeen mielestä Bach kasvoi erilleen muista ja hänen oma egonsa oli suurempi kuin yhtye. Sebastian oli ilkeillyt muille yhtyeen jäsenille, roudareille ja muille työntekijöille. Skid Row ei siis koskaan hajonnut ”lopullisesti”.


title: Skid Row (yhdysvaltalainen yhtye)

text: Yhtyeen loput neljä jäsentä hankkivat uuden laulajan, Shawn McCaben, ja nimesivät yhtyeensä Ozone Mondayksi. Uusi yhtye ei koskaan saanut tehtyä albumia ja laulaja McCabe sekä rumpali Rob Affuso erotettiin yhtyeestä.


title: Skid Row (yhdysvaltalainen yhtye)

text: Bachin ajan jälkeinen Skid Row etsi uutta laulajaa, joka tekisi oikeutta vanhemmalle musiikille ja joka pystyisi kuitenkin ohjaamaan yhtyettä uuteen suuntaan. 1999 Johnny Solinger kävi harjoituksissa, lauloi ”Monkey Businessin” ja ”Beat Yourself Blindin”, jonka jälkeen hän sai paikan. Johnny Solingerin puolestaan korvasi 2016 entinen DragonForcen keulahahmo ja vanha Skid Row-fani "Zippy" ZP Theart.


title: Skid Row (yhdysvaltalainen yhtye)

text: Dave Sabo kuvaili uudelleen kasattua Skid Row’ta ja yhtyeen sisäisiä henkilökemioita vuonna 2003 seuraavasti: ”Se tekee minusta maailman onnellisimman miehen. Näin hauskaa minulla ei ole ollut tässä yhtyeessä sen jälkeen, kun Rachel ja minä tapasimme ensi kertaa ennen bändin perustamista.” Kuitenkin ennen "Thickskinin" äänityksiä rumpali Charlie Mills jätti yhtyeen. Hänen tilalleen yhtye hankki Phil Varonen. Hänen kanssaan tuli pian kuitenkin ongelmia ja häntä korvaamaan hankittiin Timothy DiDuro. DiDuro kiersi yhtyeen kanssa ja hän myös esiintyy kappaleen ”Ghost” videolla. Varone palasi vielä yhtyeeseen, mutta sai pian potkut ja hänet korvattiin Dave Garalla. Rumpalivaihdokset kuitenkin jatkuivat ja huhtikuussa 2010 yhtye ilmoitti yhteistyön Dave Garan kanssa olevan ohi. Samassa tiedotteessa yhtye ilmoitti uuden rumpalin olevan Rob Hammersmith.


title: Skid Row (yhdysvaltalainen yhtye)

text: Skid Row’n välit entisen laulajan Sebastian Bachin kanssa eivät ole olleet kovin hyvät. Dave Sabo on kertonut, että hän on kysynyt Bachin kuulumisia ehkä pari kertaa vuodessa viimeisen seitsemän vuoden aikana. Sabo ei toivo hänelle mitään pahaa, mutta Bach itse on arvostellut Bolania ja Saboa mediassa aina tilaisuuden tullen. Yhtye on katkera siitä, että Bachin ego kasvoi yhtyettä suuremmaksi.


title: Skid Row (yhdysvaltalainen yhtye)

text: Erottamisensa jälkeen Bach julkaisi oman sooloalbuminsa "Bring 'em Bach Alive". Bachilla oli oma yhtye nimeltä Sebastian Bach And Friends. Bach on keikkaillut loppuvuodesta 1997 lähtien ja esiintynyt 2000-luvulla muun muassa vierailevana VJ:nä musiikkikanava VH1:llä. Hän on myös esiintynyt rockmusikaaleissa, kuten "Dr Jekyll & Mr Hyde" sekä "Jesus Christ Superstar".


title: Twisted Sister

text: Twisted Sister oli yhdysvaltalainen heavy metal -yhtye, jonka kitaristi Jay Jay French perusti New Yorkissa vuonna 1972. Yhtyeen nykyisen kokoonpanon muodostavat laulaja Dee Snider, kitaristit French ja Eddie Ojeda, basisti Mark Mendoza ja rumpali Mike Portnoy.


title: Twisted Sister

text: Frenchin ohella Twisted Sisterin alkuperäiseen kokoonpanoon lukeutuivat laulaja Michael Valentine, kitaristi Billy Diamond, basisti Kenny Neill ja rumpali Mell Starr. Eddie Ojeda liittyi yhtyeen toiseksi kitaristiksi vuonna 1975, Dee Snider laulajaksi 1976 ja Mark Mendoza basistiksi vuonna 1978. A.J. Peron liittymisen myötä yhtye nauhoitti debyyttialbuminsa "Under the Bladen", joka julkaistiin vuonna 1982. Yhtyeen läpimurto tapahtui kaksi vuotta myöhemmin julkaistulla albumilla "Stay Hungry", mutta yhtye hajosi kolme vuotta myöhemmin Dee Sniderin erottua yhtyeestä. Sittemmin yhtye teki satunnaisia paluuesiintymisiä ennen kuin palasi virallisesti esiintymislavoille vuonna 2003. Jälleen, kolme vuotta myöhemmin, Dee Snider ilmoitti yhtyeen lopettavan toimintansa, mutta vuoden 2007 alussa yhtye perui aikeensa ja päätti jatkaa mittavaa uraansa myös Suomeen ulottuneella uudella maailmankiertueellaan. Yhtye on esiintynyt Suomessa edellisen kerran vuonna 2011 pääesiintyjänä loppuunmyydyssä Qstock-festivaalitapahtumassa Oulussa.


title: Twisted Sister

text: Twisted Sister on uransa aikana julkaissut yhteensä kuusi studio-, viisi kokoelma- ja seitsemän livealbumia. Yhtyeen maailmanlaajuisesti menestynein studioalbumi on vuonna 1984 ilmestynyt "Stay Hungry", joka julkaistiin kokonaisuudessaan uudelleennauhoitettuna versiona vuonna 2004 nimellä "Still Hungry". Vuonna 2007 yhtye julkaisi myös metallimusiikiksi sovitettuja joululauluja sisältäneen albumin "A Twisted Christmas". Yhtyeen tunnetuimpia kappaleita ovat "I Wanna Rock", "We're Not Gonna Take It", "The Price", "Stay Hungry", "You Can't Stop Rock 'n' Roll", "Come Out and Play", "Leader Of The Pack" ja "Burn In Hell".


title: Twisted Sister

text: Twisted Sister perustettiin New Yorkissa vuonna 1972. Yhtyeen suurimpina innoittajina toimivat varhaiset heavy metal -yhtyeet, kuten Led Zeppelin, Black Sabbath ja Judas Priest sekä glam rock -yhtyeet, kuten Alice Cooper, David Bowie, Slade ja T. Rex. Miehistö vaihtui yhtyeen alkuaikoina useasti. Heidän ensimmäiset singlensä ilmestyivät vuonna 1979. Seuraavina vuosina yhtye alkoi saada suosiota Yhdysvalloissa. Ensimmäinen täysimittainen albumi ilmestyi vuonna 1982. Sen jälkeen yhtye alkoi saada suosiota myös Euroopassa. Se kävi myös esiintymässä Suomessa Alavuden Aulavalla Rantarockissa vuonna 1986. Twisted Sister hajosi vuonna 1987, viiden julkaistun täysimittaisen albumin jälkeen.


title: Twisted Sister

text: Yhtye teki comebackin vuonna 1997. Twisted Sisterin keulahahmo ja pääasiallinen lauluntekijä on ollut laulaja Dee Snider. Vuonna 2006 kesäkuussa yhtye kävi Tampereen Sauna Open Airissa, mutta jo marraskuun aikana yhtye lopetti ja julkaisi loppuvuodesta joulualbumin "Twisted Christmas". Syynä lopettamiseen oli Sniderin mukaan se, että he halusivat antaa tilaa nuoremmille yhtyeille. "Olen aina inhonnut bändejä, jotka eivät älyä lopettaa ajoissa", Snider sanoi haastattelussa. Yhtye kuitenkin palasi seuraavana vuonna aloittamalla uuden kiertueen, joka ulottui myös Suomeen. Twisted Sister esiintyi Helsingissä Helsingin jäähallissa 12. marraskuuta 2007.


title: Twisted Sister

text: Twisted Sister esiintyi 9. elokuuta 2008 Tuurin Miljoona Rockissa. Seuraavassa kuussa 10. syyskuuta yhtye esiintyi Lempäälän Ideaparkissa.


title: Twisted Sister

text: Yhtye ilmoitti huhtikuussa 2015 lopettavansa toimintansa 40-vuotisen taipaleen jälkeen. Vuonna 2016 järjestettävä "The Forty and F**k It" -kiertue jää Twisted Sisterin viimeiseksi. Yhtye Esiintyi viimeisen kerran Suomessa Porispere festivaalin pääesiintyjänä 2016.